Pengepungan Kota Kut: Kekalahan Paling Memalukan British

Pengepungan Kut Al-Amara berlangsung daripada 7 Disember 1915 – 29 April 1916, ia juga turut dikenali sebagai First Battl3 Of Kut. Peristiwa ini menyaksikan operasi pengepungan t3ntera Empayar Uthmaniyyah terhadap kedudukan pertah4nan yang di duduki oleh hampir 9000 pasukan t3ntera Britiania-India di bandar Kut, selatan Baghdad pada tahun 1915.

Per!stiwa k0nflik yang agak panjang tempoh nya bagi sebuah kota kecil di Baghdad ini merupakan salah satu peristiwa bersejarah yang penting yang berlaku semasa Kempen Mesopotamia dalam P3rang Dunia Pertama.

PERCUBAAN PERTAMA

Pada 22 November 1915, Jeneral Charles Vere Ferrers Townshend mengepalai angkatan t3ntera di bawah kuasanya yang dianggarkan seramai kira-kira 9,000 anggota te3ntera dari 6th Indian Division sedang melaksanakan kempen ket3nteraan terhadap Uthmaniyyah di sekitar Mesopotamia. Mereka mara dalam kumpulan besar terus ke Baghdad dengan menaiki bot di sepanjang laluan air Tigris, di daratan telah tiada jalan yang sesuai kerana tanah yang gers4ng dilanda kemarau.

Di Ctesiphon, kira-kira 20 batu dari ibu kota, t3ntera India bersama Inggeris menghadapi t3ntera Turki yang lebih besar dari segi bilangan askar, pers3njataan yang lebih baik dan memiliki bekalan yang mencukupi untuk jangka masa sebulan bagi mereka mempersiapkan benteng pertah4nan.

Pasukan Townshend mengasak barisan pertahanan Uthmaniyyah, tetapi moral askar Inggeris dan India jatuh merudum berikutan dalam satu p3rtempuran sahaja angka k0rban dan c3dera di pihak Inggeris mencecah sehingga 40% . Akhirnya Inggeris tidak mampu lagi menahan ser4ngan balas Uthmaniyyah, apalagi jika hendak meneruskan s3rangan. Townshend memutuskan untuk berundur kembali ke Tigris, dengan membawa bersama 1,600 tahan4n Turki dan lebih daripada 4,500 yang terc3dera dari kedua-dua belah pihak.

Perjalanan yang panjang dan perlahan adalah nerak4 dunia bagi askar-askar yang ceder4, kerana Townshend telah kekurangan bot hingga beberapa askar yang cedera mat! di tengah perjalanan. Bahkan, bekalan ubatan yang diperuntukkan tidak pernah mencukupi. Manakala di India, Sir John Nixon, bangsawan yang bersikap terlebih optimistik itu menganggap bahawa pasukan t3ntera Townshend boleh mendapatkan segala keperluan mereka jika mereka berjaya tiba ke Baghdad.

INGGERIS MENDUDUKI KUT

Setelah beberapa minggu Townshend menyusun dan menambah kembali kekuatan pasukannya dengan ketibaan pasukan sokongan dari India dan hasil mer3krut pemuda tempatan, dia sebenarnya sudah semakin menghampiri sasarannya.

Justeru, Townshend berjaya menghal4u pengawal-pengawal Turki Uthmaniyyah lantas membina kubu dan menempatkan pasukannya di Kota Kut, di pinggir sebuah sungai yang kedudukannya amat strategik. Ia merupakan salah satu daripada beberapa kejayaan cemerlang oleh Jeneral yang licik dan sangat mahir dalam menaikkan moral anggota t3nteranya.

Terdapat satu frasa menarik yang mengatakan tentang kejayaan pendudukan Inggeris di bawah Jeneral Townshend ini;

“Sebelum ini dia berkeras untuk tidak mahu meneruskan kemaraan ke Baghdad kerana kekurangan askar, makanan, artil3ri serta pengangkutan sungai dan sokongan medik. Tetapi, Jeneral bersama-sama pasukannya menjadi ‘mangsa’ kejayaan mereka sendiri.”

Pencer0bohan Mesopotamia hakikatnya adalah mengenai minyak, tetapi ia hanya memerlukan satu pendaratan di pantai Teluk untuk membersihkan bahagian selatan sekitar Basra. Tindakan sebegini akan menjauhkan Turki dari pelabuhan Parsi berhampiran Abadan, sebuah terminal talian paip Anglo-Persia yang pernah menjadi sumber bekalan minyak T3ntera Laut Diraja. Basra ditawan pada akhir tahun 1914 oleh satu pasukan penyerbvan kecil yang dilancarkan dari India.

Walau bagaimanapun pada akhir 1915, Kementerian Pep3rangan memerlukan satu kisah kejayaan untuk dijadikan propaganda bagi memulihkan moral t3ntera yang lemah, yang sebelum itu kalah teruk di Gallipoli, di mana ketika Inggeris bersiap untuk menarik diri, gagal untuk keluar, apatah lagi men4kluk Constantinople. Mengapa tidak melepaskan saja wilayah Basra dan pergi menawan Baghdad?

Kempen Gallipoli berakhir pada 8 Januari 1916. Pada masa itu, Kota Kut yang diduduki Jeneral Townshend dan pasukan t3nteranya telah dikepvng selama lebih daripada satu bulan. Termasuk dalam 13,500 orang, di dalamnya ada 3,500 orang India ‘non-c0mbatant’, 2,000 orang yang sakit dan terc3dera, dan 6,000 orang kaya Arab (kebanyakannya golongan Badwi yang merupakan rakan sekutu Inggeris) sedang kehabisan bekalan makanan.

PENGEPUNGAN MUTLAK KUT

Mereka bertahan dalam kesejukan yang membeku dan kemudian dihujani dengan pelurv dari infantri, t3mbakan penemb4k tepat, s3rbuan, dan pengeb0man. Tiga percubaan masuk ke Kota Kut dilakukan pasukan sokongan Inggeris bagi menyeludup masuk bantuan dan bekalan makanan.

Kesemuanya gagal, dan dikatakan untuk setiap kegagalan itu mengakibatkan jumlah k0rban dianggarkan seramai 23,000 orang. Makanan mula kehabisan, dan kebanyakan te3ntera India terpaksa memakan apa sahaja yang berdaging, termasuklah lembu yang sepatutnya tidak boleh dimakan oleh askar India yang beragama Hindu, kemudian diikuti dengan kuda mereka sendiri, unta, dan akhirnya, kucing, anjing dan juga landak

Setelah bertahan selama 147 hari tanpa bekalan makanan dan s3njata yang mencukupi, pada 29 April 1916, Jeneral Charles Townshend memutuskan untuk mengambil tindakan yang bakal mencalar imej Inggeris atau British keseluruhannya, yang dikenali sebagai empayar yang tidak pernah menyerah kalah selama 300 tahun itu akhirnya terpaksa menyerah kalah kepada pasukan p3ngepungan Uthmaniyyah di bawah arahan Nureddin Ibrahim Pasha.

Kemudian posisi ketua operasi itu diambil alih oleh bapa saudara kepada Menteri Per4ng Uthmaniyyah sendiri iaitu Halil Pasha (Halil Kut) yang berjaya menvndukkan Townshend di Kota Kut. Seorang lagi figura yang penting dalam kemenangan ini ialah Colmar von der Goltz atau Goltz Pasha, seorang Jeneral t3ntera Empayar Jerman yang merupakan sekutu Empayar Uthmaniyyah.

Sepanjang pengepvngan ini telah berlaku beberapa peristiwa menarik yang tercatat dalam sejarah. Berikut adalah antara fakta-fakta menarik yang melibatkan peristiwa ini:

– Dalam kepungan ini pasukan sokongan Inggeris telah cuba melakukan penghantaran bantuan bekalan makanan dan ubatan untuk pasukan Townshend bertahan meneruskan hidup, dan ianya merupakan kali pertama dalam sejarah dunia di mana bantuan dihantar dengan menggunakan pesawat ringan namun bekalan tersebut tidak sampai ke s4saran yang sepatutnya kerana tersasar ke kawasan kem t3ntera Uthmaniyyah. Misi itu diisytiharkan sebagai misi yang gagal. Gerakan-gerakan lain yang melakukan percubaan menghantar pasukan sokongan bersenj4ta juga turut gagal kerana berjaya dipintas oleh pasukan pengepung.

– British menganggap kekalahan ini adalah kekalahan yang paling h!na dan sangat memalukan dalam sejarah m!litari imperialism British. Pasukan Inggeris yang pada asalnya telah berkembang di dalam Kota Kut hingga memiliki kekuatan seramai 45,000 t3ntera telah mencatatkan seramai lebih kurang 30,000 t3ntera mereka terk0rban atau cedera termasuk t3ntera India.

– Colmar Freiherr von der Goltz juga dikenali sebagai Goltz Pasha yang merupakan seorang field marshal Prussia/German Empire selaku sekutu utama Uthmaniyah turut terlibat dalam peng3pungan ini bersama-sama dengan protege beliau iaitu Halil Pasha. Namun beliau men!nggal dunia di Baghdad pada 19 April 1916 akibat penyakit typhoid, hanya sekitar dua minggu sahaja lagi sebelum Inggeris menyerah kalah. Apa yang menarik, sembilan bulan selepas kemat!an beliau, seorang jeneral per4ng British bernama Frederick Stanley Maude juga telah men!nggal dunia di rumah yang sama Goltz men!nggal dunia.

– Jika Osman Nuri Pasha pernah dijulang sebagai Hero Of Plevne, maka Major General Halil Pasha juga turut dijulang sebagai Hero Of Kut di atas jasa nya mer4mpas kembali Kota Kut daripada Inggeris. Beliau merupakan bapa saudara kepada Menteri Peper4ngan Uthmaniyah iaitu Enver Pasha. Halil Pasha juga didakwa sebagai antara dalang yang bertanggung jawab di atas tragedi ‘Armenian & Assyrian Gen0cides’.

– Sebelum mengambil keputusan menyerah kalah, Inggeris atas dasar mahu menjaga prestasi empayar British sebagai bangsa yang tak terkalahkan, pernah cuba ‘membeli’ pegawai-pegawai Uthmaniyyah melalui orang kepercayaan Jeneral Townshend, Aubrey Herbert dan T.E. Lawrence (Lawrence Of Arabia) dengan menawarkan wang sebanyak 2 million pound (bersamaan 150 million pound pada 2016) dan berjanji tidak akan men3ntang Uthmaniyyah lagi jika Uthmaniyyah mengizinkan 13,000 t3ntera Inggeris termasuk Jeneral Townshend dibenarkan berundur secara senyap dan dirahsiakan supaya tidak mencal4rkan imej British. namun ditolak oleh Enver Pasha. Akhirnya Townshend menyerah kalah tanpa syarat. 13,000 t3ntera British menjadi taw4nan p3rang Uthmaniyah.

– Peng3pungan ini mendapat sokongan dan tentangan dari suku-suku Arab yang berpengaruh dan telah lama berpecah belah, dengan kehadiran t3ntera Inggeris dan Uthmaniyyah di rantau itu. Ketua-ketua kabilah Arab masing-masing akan memilih untuk memihak dan memberi sokongan kepada mana-mana di antara kedua-duanya. Rata-rata suku Arab ini datang dari kalangan puak fahaman Sunni atau Syiah dan kumpulan nomad Badwi.

– Ottoman Special Organization (Teşkilât-ı Mahsusa) memainkan peranan penting dalam membantu pasukan peng3pung Halil Pasha dari dalam kota. Pertubuhan ini bertanggungjawab melakukan kerja-kerja sab0taj seperti mer0sakkan bekalan makanan dan s3njata Inggeris. Organisasi ini bergerak secara sulit dan kebanyakannya dianggotai oleh para penduduk tempatan dari pelbagai etnik yang berkomunikasi melalui utusan-utusan rahsia Uthmaniyah.

– Sebuah siri drama televisyen Turki berjudul Mehmetçik Kut’ül-Amare dan Mehmetçik Kut’ül Zafer diterbitkan sebanyak dua musim bagi mengenang jasa dan peng0rbanan peju4ng-p3juang Uthmaniyah dalam m3rampas kembali Kota Kut dari pendudukan British.

RUJUKAN:

1914-1918 Online : International Encyclopedia Of The First W0rld W4r.


Dr Sun Yat Sen Dan Kuomintang

Sewaktu Dinasti Qing mula menunjukkan kelemahan dalam mentadbir China muncul gerakan nasionalisme yang diterajui oleh Parti Kuomintang . Namun usaha awal untuk mewujudkan demokrasi di China pernah dijalankan oleh Kang Yu Wei dalam Reformasi 100 hari tetapi gerakan yang dilancarkan adalah bersifat sederhana. Beliau mencadangkan agar Maharaja berkongsi kuasa dengan Dewan Perwakilan dan mewujudkan monarki berpelembagaan di China.

Namun usaha ini telah digagalkan oleh konservatif China. Kuomintang diasaskan oleh Dr Sun Yat Sen dengan idea utamanya iaitu “Three People Principles” iaitu “The Principle of Nationalism,Principle of Democracy dan Priciple of People’s Livelihood”.

Parti Kuomintang berasal dari gerakan Tongmenghui, yang juga dikenali sebagai Kesatuan Liga Cina, Persekutuan Revolusi Cina, Persekutuan Rakyat Cina dan Persatuan Persepakatan Bersatu dan ia merupakan sebuah persatuan sulit dan pergerakan bawah tanah yang ditubuhkan oleh Sun Yat-sen, Song Jiaoren, dan beberapa orang lagi di Tokyo, Jepun, pada 20 Ogos 1905 dan mempunyai keahlian seramai 400 orang. Pertubuhan ini juga mempunyai lidah rasminya iaitu Min Pao (Akhbar Rakyat) .

Tujuan Tongmenghui ialah:

I. Menggulingkan dinasti Manchu (Qing)
II. Pembentukan sebuah republik
III. Pembahagian Semula Tanah
IV. Mendapatkan simpati kuasa-kuasa besar kepada perjuangan pemberontakan itu dan
V. Menguasai kerajaan apabila republik dibentuk

Disebabkan faktor tersebut dan sikap tidak bersungguh-sungguh kerajaan Qing dan masalah candu serta rasuah yang berleluasa membuatkan rakyat China mula melakukan pemberontakan dan menyokong gerakan revolusi kerana merasakan bangsa China tidak lagi mempunyai kekuatan dalam apa jua bidang.

Satu dasar kebangsaan China diperlukan bagi menguatkan dan membebaskan negara China dari penjajahan kuasa Barat. Bersama-sama dengan penubuhan ini maka bermulalah demokrasi berparlimen di negara China dan menamatkan sistem monarki selama-lamanya. Didalam penggulingan kuasa itu KMT telah berjaya menguasai kekuasaan China namun kerajaan yang ditubuhkan ini tidak berkekalan apabila Yuan Shih Kai telah mengambil alih pemerintahan dengan menggunakan kuasa tentera dan melantik dirinya sebagai Maharaja China yang baru pada tahun 1915. Gerakan demokrasi yang dihajatkan oleh Dr. Sun Yat Sen tidak kesampaian dan harapannya untuk melakukan perubahan negara China musnah dalam sekelip mata.

Walaubagaimanapun terdapat pelbagai masalah dalam mewujudkan Republik ini. Sumber kewangan mereka yang diperolehi daripada orang-orang Cina seberang laut dan pinjaman-pinjaman asing telah kehabisan. Ia juga menghadapi masalah dengan para pemberontak yang berselisih faham . Sebahagian besar ahli KMT yang setia kepada prinsip penubuhan KMT telah melarikan diri ke Jepun bersama-sama Dr. Sun Yat Sen pada tahun 1914. Pada waktu ini rancangan Yuan Shih Kai untuk menjadi Maharaja yang baru telah ditentang oleh Parti Progresif yang dipimpin oleh Liang Chi Chao yang membawa kepada pengisytiharan Yunan sebagai wilayah merdeka dari Peking pada 25 Disember 1915 dan beberepa lagi wilayah lain.

Dengan itu Yuan Shih Kai terpaksa membatalkan niatnya dan mengumumkan bahawa bentuk republik yang sedia ada kekal dan masalah ini dapat diselesaikan setelah kematian Yuan Shih Kai pada tahun 1916. Namun beliau pulang semula ke Shanghai pada tahun 1917 dan telah menubuhkan semula KMT pada tahun 1919 dan beribu pejabat di Kwantung pada tahn 1920.
Kegagalan KMT.

Akibat daripada masalah-masalah dalaman dan tekanan dari pihak luar serta kesan dari Perang Dunia 1. KMT telah gagal dalam usahanya menyatupadukan negara China. Pembaharuan yang dicanangkan lebih kepada mendokong kapitalisme Barat dan bukan usaha untuk meningkatkan taraf hidup petani yang rata-ratanya hidup dalam kemiskinan melampau. Kebuluran akibat banjir, dan tiada usaha oleh KMT untuk meningkatkan taraf ekonomi, pendidikan serta peningkatan cukai yang tinggi keatas rakyat membuatkan orang-orang Cina mula merasa tertekan dan marah. KMT juga terpaksa menghadapi penentangan dari Jepun, rejim Canton dan kemaraan komunis di selatan tengah China.

Masalah rasuah yang berleluasa juga menjadi penyebab kepada keruntuhan KMT di China disamping kegagalan China dalam Perjanjian Versailles pada tahun 1919, juga membuatkan orang- orang Cina tidak meyokong dasar demokrasi dan akhirnya memilih Parti Komunis China yang dianggap lebih memperjuangkan nasib mereka.

Sebahagian besar ahli KMT yang setia telah berpindah ke Taiwan dan ke seluruh negara Asia Tenggara. KMT masih lagi kekal memerintah Taiwan hingga ke hari ini dengan menjalankan dasar 1 parti 1 negara walaupun piliharaya umum diadakan.
Hubungan KMT dan Etnik Islam China
Dasar Kuomintang pada peringkat penubuhannya ialah menyatupadu kan semua orang-orang Cina tanpa mengira kaum, agama dan etnik mereka. Maka atas sebab itu, mereka mendapat sokongan penuh daripada etnik Hui dan Ma iaitu sebuah komuniti Islam di China.

Didalam sejarah KMT terdapat 3 orang etnik Ma pernah dilantik sebagai Gabenor Jeneral iaitu , Ma Qi, Ma Hongkui dan Ma Hongbin manakala Bai Chongxi, dari etnik Hui pula pernah dilantik sebagai Menteri Pertahanan Kebangsaan dan ia merupakan kedudukan tertinggi yang pernah dicapai oleh muslim China . Mereka pernah merancang untuk menubuhkan wilayah Islam China – Turkestan Timur sebanyak 2 kali antara tahun 1934-1949 .

Walaubagaimanapun terdapat sebilangan dari KMT Muslim yang telah menyertai PKC antaranya Ma Hongbin dan anaknya Ma Dunjing dari pasukan ke “Kor Muslim ke 81 ” begitu juga dengan Jeneral Ma Zhanshan dan sebahagian besar unit KMT Muslim Xinjiang juga telah menyertai PKC.

Walaubagaimanapun atas sumbangan dan jasa barisan tentera Islam yang pernah bersama-sama membantu KMT di Tanah Besar, pihak KMT Taiwan telah membiayai Persatuan Muslim Cina yang diasaskan oleh Ma Fuxiang . Pembinaan Masjid Agung Taipei juga dibiayai oleh KMT begitu juga pergerakan Yihewani yang mendapat sokongan sepenuhnya daripada KMT sehingga hari ini.

Di Malaysia, MCA merupakan sebuah parti yang mempunyai dasar dan asas KMT. MCA merupakan parti yang lahir selepas Perang Dunia Ke-2 dan terdiri daripada kumpulan Gelombang ke -2 Cina Nanyang. Kebanyakkan mereka ini datang dari keluarga yang sudah menjalankan perniagaan di alam Melayu sejak ribuan tahun dahulu dan tidak hairanlah sekirnya ahli-ahli MCA dianggap mempunya kedudukan yang tinggi dikalangan komuniti Cina.

CP Fritzgerald pernah mengandaikan bahawa didalam 30 tahun (tahun 1965) dari sekarang akan berlaku perubahan didalam sistem politik Cina sekiranya MCA tidak menjadi sebuah parti yang mampu menjaga kebajikan pengundinya. Generasi baru akan beralih arah kepada parti yang akan menggunakan slogan rakyat untuk rakyat seperti mana yang berlaku semasa Revolusi Budaya diadakan di China sekitar tahun 50an yang ditaja oleh PKC.

“Seni tertinggi perang adalah untuk menundukkan musuh tanpa berjuang.”

– Sun Tzu

Nota Editor: Artikel ini pernah ditulis oleh MHR untuk The Patriots pada tarikh 25.2.2015


Pendita Johor – Mejar Dato’ Hj Mohd Said Bin Hj Sulaiman

Mejar (B) Dato’ Hj Mohd Said Bin Sulaiman telah dilahirkan pada 7 October , 1876 di Telok Blangah, Singapura.Bapanya Sulaiman Bin Jawa dan ibunya Selamah Binti Dato Wan Andak Bin Daeng Meng Bin Daeng Abdul Rahman.Adik beradiknya adalah Dato Daud Bin Sulaiman dan Ismail Bin Sulaiman.Beliau berkahwin dengan Datin Wan Aishah Binti Dato Wan Mohamad Don Bin Wan Nong Yahya Bin Wan Abu Talib Bin TAR.Dikurniakan 8 orang anak iaitu:-

1. Rafeah berkahwin dengan Hassan Bin Dato Abdullah Bin Dato Jaafar
2. Maimunah berkahwin dengan Wan Abdullah Bin Wan Hussin Bin Dato Penggawa Timur Wan Jaafar
3. Datin Hamidah berkahwin dengan Dato Ismail (Tok Long) Bin Abu Bakar Bin Dato Penggawa Barat Abdul Samad
4. Jaafar
5. Kapten (B) Dato’ Abd Kadir (JMF) berkahwin dengan Datin Wan Khatijah Binti Major Wan Mohamad Tahir
6. Ariff Mohd Said
7. Khatijah Mohd Said berkahwin dengan Dato Haji Mohd Said Bin Major Wan Mohamad Tahir
8. Kapten Haji Awang(JMF) berkahwin dengan Rogayah Binti Ismail Bin Sulaiman Bin Jawa

Pendidikan dan Perkhidmatan Kerajaan

Tok Major Dato Mohd Said Bin Sulaiman telah mendapat pendidikan awal di Sekolah Melayu Teluk Belanga dan mula mengajian Al-Quran ketika berumur 5 tahun. Semasa dalam darjah 3 di Sekolah Melayu, beliau mula mendapat pendidikan dalam bahasa lnggeris dan meneruskan pengajian di Sekolah Inggeris Kampung Baru. Pendidikan beliau tergendala keranan mengikuti keluarganya ke Mekah dan disambung sekembalinya ke tanah air sehingga tahap Darjah 7 dan terpaksa berhenti kerana bantuan kewangan kerajaan Johor telah ditarik balik pada tahun 1894. Walaupun beliau hanya belajar hingga umur 16 tahun, asas pendidikannya seimbang dengan pendedahan awal kepada aliran Melayu dan Inggeris serta pengetahuan agama yang mendalam. Keseimbangan ini dapat dilihat dalam karyanya yang merangkumi bukan sahaja bidang bahasa dan sastera malahan pada isu-isu keagamaan.

Dalam autobiografinya, Riwayat Hidup Mejar Dato’ Haji Mohd Said Haji Sulaiman, beliau menyatakan bahawa beberapa bulan selepas tamat pengajian beliau mula bekerja menulis rencana dan menyimpan buku di sebuah syarikat percetakan ‘British and Foreign Bible Society’ di Singapura. Disitulah mulanya pendedahan beliau kepada alam penulisan. Pada tahun 1898, Tok Major masuk ke dalam perkhidmatan Kerajaan Johor bermula sebagai juruwang di Pejabat Perbendaharaan yang bertempat di Istana Besar Johor. Disanalah kerjaya beliau dalam kerajaan Johor di bawah permerhatian DYMM Sultan Johor serta interaksinya dengan para pembesar-pembesar Johor. Disamping tugasnya sebagai juruwang, Tok Major juga menjadi pembantu dan penyelidik bagi pegawai lain di dalam pejabatnya tentang hal-hal kerajaan dan persuratan Melayu. Beliau juga berkesempatan untuk bertukar fikiran dengan tokoh persuratan Melayu pada masa itu seperti Dato Bentara Dalam Muhammad Ibrahim Munsyi dan Dato’ Abdullah Bin Abdul Rahman. Dari Pejabat Perbendaharaan, beliau berkhidmat pula di Pejabat Pos Besar sehingga menjadi Ketua Pejabat Pos Besar. Pada tahun 1910, beliau telah dilantik oleh DYMM Sultan Ibrahim sebagai Setiausaha Sulit baginda, stu jawatan yang disandang selama 42 tahun hingga 1952 dan merupakan satu rekod perkhidmatan yang lama. Beliau kembali daripada persaraannya apabila baginda Sultan memintanya menyambung perkhidmatan hinggalah beliau meninggal dunia.

Timbalan Setia Negeri Johor

Selat Tebrau tenang airnya
Nampak dari Bukit Setulang
Bukit Timbalan medan khidmatnya
Meninggalkan jasa penuh cemerlang

Tok Major melibatkan diri dalam Angkatan Tentera Johor (Johore Military Forces) pada tahun 1914 sebagai Staff Officer.Beliau turut bergerak cergas dan ketika menjawat jawatan Setiausaha Sulit Sultan, Tok Major telah pun berpangkat Leftenan.Beliau banyak memberi sumbangan terhadap kemajuan Timbalan Setia Negeri.Di atas sumbangan-sumbangan itu beliau telah dikurnia pangkat ‘Major’ yang merupakan satu penghormatan yang tinggi.Nama beliau juga tercatat didalam London Gazette Mac 1918 kerana jasa-jasanya membantu pihak Inggeris dalam peperangan dunia pertama 1914-1918.Kecergasan Tok Major bukan sahaja terhad kepada Timbalan Setia Negeri malah lebih jauh dari itu.

Sebagai seorang penulis dan ahli sejarah, Tok Major sentiasa merakamkan aktiviti-aktiviti Timbalan Setia Negeri bagi tatapan generasi akan datang.

Lagu Bangsa Johor atau Lagu Selamat Johor

Lagu Bangsa Johor telah dikarang oleh bandmaster Gliston dan digunakan untuk beberapa tahun dengan iringan pancaragam.Ia dicipta berinspirasikan dari lagu dondang sayang Melayu kemudian dipinda dan ditambah hingga cukup segak, bagus dan sedap didengar.Ia digunakan sebagai ganti Tubuh DiRaja sama ada dibunyikan separuhnya atau penuh sebagaimana seperti aturan British National Anthem (lagu Selamat King) tetapi Lagu Bangsa Johor itu tidak ada bunyian seperti lagu kerajaan lain sama ada dinyanyikan sendiri atau dengan iringan pancaragam.

Tok Major Mohd Said menjadi Staff Officer JMF dan sudah bertahun-tahun beliau cuba berikhtiar bagaimana nyanyian itu patut dicipta terutama sekali dalam Inggeris.Pada tahun 1910, ketika Duli Yang Maha Mulia Tuanku berbicara dengan seorang pegawai Inggeris bernama Tuan H.A Courtney yang menjadi sub-agent bagi Hong Kong & Shanghai Bank cawangan Johor Bahru tentang Lagu Bangsa Johor, beliau menyatakan kesanggupan mencuba dan mengubahnya.Ini adalah kerana beliau pandai bermain piano.Berbekalkan sedikit kepandaian yang ada, dengan dilakukan beberapa pengubahan dan pindaan sedikit sebanyak lagu dapat dinyanyikan dalam Bahasa Inggeris dan disaingkan dengan pancaragam.Tetapi terpulang kepada Tok Major bagaimana hendak dimelayukan akan ia.Hasil kerjasama Tok Major bersama Dram Mejar Abdul Rahim Bin Haji Abdul Karim dengan beberapa kali pengubahan lirik akhirnya lagu tersebut berjaya disiapkan .Setelah siap Tok Major memaklumkan kepada Setiausaha Kerajaan Negeri iaitu Y.B Dato Mohamed Bin Mahbob dan General Advisor Tuan D.G Campbell untuk diperdengarkan.

Pada hari yang ditetapkan Y.B Dato Mohamed Bin Mahbob bersama Tuan D.G Campbell telah datang ke pejabat Bandmaster Timbalan Setia Negeri untuk memperdengarkan lagu yang dinyanyikan dalam bahasa Melayu dengan iringan pancaragam.Kedua-dua mereka menyatakan ia cukup bagus dan boleh diaku pakai.Kemudian ia dinyanyikan pula dalam Bahasa Inggeris tanpa iringan pancaragam dan dengan iringan pancaragam.Dato Mohamed dan DG Campbell amat menyukainya seraya berkata ‘Beruntung betul Johor, lagu boleh dinyanyikan dalam dua bahasa.Maka moleklah diajar kanak-kanak Sekolah Melayu dan Sekolah Inggeris Bukit Zaharah supaya boleh menyanyikannya’.Seperti yang disyorkan seorang Drum Major bersama dua orang ahli pancaragam telah dihantar ke sekolah-sekolah itu untuk melatih kanak-kanak sekolah sehingga berjaya.

God Save The Sultan by H.A Courtney

God preserve the Sultan
Grant that honour, health and happiness
May be with him evermore
Long may his hand
Protect our kand
And lead his people on
Through years to be
In freedom and in unity
God bless Johore
God save the Sultan

Lagu Bangsa Johor (diMelayukan) oleh Major Dato Mohd Said Bin Sulaiman

Allah peliharakan Sultan
Anugerahkan dia segala kehormatan
Sihat dan ria kekal dan makmur
Luaskan kuasa menaungkan kami
Rakyat dipimpini berzaman lagi
Dengan merdeka bersatu hati
Allah berkati Johor
Allah selamatkan Sultan

~Penulisan dan Persuratan~

Apabila mengkaji sejarah perkembangan persuratan bahasa Melayu, Tok Mejar Dato’ Haji Mohd Said merupakan pengembang bahasa Melayu yang telah menjadi penyambung antara zaman kebangkitan persuratan Melayu di bawah era Dato Bentara Dalam Muhammad Ibrahim Munsyi dan Dato’ Abdullah Bin Abdul Rahman dan zaman pemodenan persuratan Melayu di bawah Pendita Za’ba (Zainal Abidin bin Ahmad). Dalam kesibukannya sebagai Setiausaha Peribadi kepada Almarhum Sultan lbrahim Johor, Tok Mejar merupakan seorang penulis yang prolifik dan produktif.Beliau telah menghasilkan kira-kira 90 karya yang merangkumi bidang bahasa, sastera, sejarah, keagamaan dan lain-lain karya umum. Beliau juga telah dianugerahi gelaran ‘Pendita Johor’ sebagai penghormatan di atas sumbangan beliau dalam bidang persuratan Bahasa Melayu.

Kesibukannya dalam perkhidmatan kerajaan Johor dan di bawah DYMM Sultan Ibrahim tidak menghalang Tok Major dari berkecimpung dalam bidang persuratan Melayu. Semasa beliau berkhidmat di Pejabat Besar Pos,Tok Major telah menghasilkan dua karya bercorak sejarah, Hikayat Queen Victoria dan Hikayat Johor dan Tawarikh Almarhum Sultan Abu Bakar. Tok Major juga telah menulis makalah untuk jurnal ‘Malayan Branch of the Royal Asiatic Society’ dan pernah menerbitkan majalahnya sendiri yang bertahuk Peredar pada tahun 1926 yang diterbitkan hanya setahun pada mulanya.

Sumbangan Tok Major kepada dunia persuratan Melayu terserlah melalui Pakatan bahasa Melayu Persuratan Buku Di Raja Johor. Pakatan yang ditubuhkan pada tahun 1888 sebagai Pakatan Belajar Mengajar Bahasa Melayu oleh bapa saudaranya, Dato Seri Amar Di Raja Abdul Rahman Bin Dato Wan Andak telah diberi nafas baru oleh Tok Major pada tahun 1934 dengan nama barunya dan dianugerahi status DiRaja oleh DYMM Sultan Johor pada tahun 1935. Dalam usaha mendaulatkan bahasa Melayu, Pakatan bermatlamat untuk memelihara, melengkap dan memodenkan bahasa Melayu dan tulisan Jawi melalui penyeragaman ejaan dan perkataan, mencipta perkataan baru. Pakatan juga mengembangkan dan menyebarkan ilmu pengetahuan tentang persuratan Melayu melalui ceramah, penyelidikan, jurnal (Peredar) dan mengadakan perpustakaan.

Selaku Naib Yang DiPertua, Tok Major memainkan peranan besar dalam perjalanan harian dan penyusunan rancangan dan penerbitan untuk menyebarkan maklumat mengenai bahasa dan sastera. Beliau serta ahli jawatankuasanya telah menyusun dalam penghasilan buku antara lain dalam bidang sejarah, adat istiadat Melayu, catatan perjalanan ke luar negeri, pengetahuan umum, kamus dan peristilahan. Antara 1936 hingga 1947, sebanyak 16 buku bahasa telan diterbitkan oleh Pakatan.ToK Major telah mengarang dan menyusun sebanyak 25 siri Peredar antara tahun 1935 hingga 1940.

Selain daripada siri Peredar, karya Tok Major juga merangkumi pelbagai bidang termasuk buku perkataan (kamus Melayu dari huruf Alif ke Nya), buku ketetapan ejaan Melayu, buku syair dan berzanji, buku sejarah, buku gama dan lain-lain. Sebagai seorang sejarawan, Tok Major telan mengarang Hikayat Johor dan Tawarikh Al-Marhum Sultan Abu Bakar dan Tawarikh Al-Marhum Sultan Ibrahim. Semasa pemerintahan Al-Marhum Sultan Abu Bakar dan Sultan Ibrahim, adalah menjadi tradisi bagi pembesar Johor seperti Tok Major untuk melawat keluar negeri mengiringi baginda sultan. Maka terhasillah antaranya Rengkasan Tawarikh Nippon dan Tawarikh England yang berinspirasikan oleh lawatannya ke Timur, Eropah dan Timur Jauh serta beberapa makalah dalam Peredar. Beliau juga telah menerbitkan Majallah Tawarikh sebanyak enam penggal yang memuatkan sejarah Islam melalui Riwayat Nabi Adam hinggalah ke Nabi Muhammad SAW. Tok Major juga telah mengarang Permaknaan Mengaji Al- Quran al-Karim dan Permaknaan Surah Yassin. Terdapat juga beberapa karya beliau dalam bahasa Inggeris yang membincangkan isu keagamaan seperti Moslem Prayers and Fasting dan Mohamedan Calendar.

Penglibatan dan sumbangan Tok Major dalam dunia sastera Melayu amat meluas sekali. Untuk menyebarkan ilmu tentang sastera Melayu kepada masyarakat umum, beliau telah menulis Kesah Sejarah Melayu yang diringkaskan melalui Peredar. Sumbangan Tok Major dalam bidang kesusasteraan merangkumi sastera prosa seperti hikayat (Hikayat Johor dan Pahang), cerpen (Begitu Dia) dan beberapa bentuk puisi Melayu asli seperti Perihal Pengucapan, gurindam dan seumpamanya seperti Peribahasa. Beliau juga telah mempelopori warisan sastera Islam seperti syair, rubai’, nazam dan zanji. Karya beliau banyak berbentuk syair seperti Syaer Melayu dan Syaer Riwayat YAM Tengku Ampuan Besar Pahang serta syair keagamaan seperti Syaer Keadaan Tuhan dan Manusia, Dunia dan Akhirat Juga dan Syaer Simpulan Iman. Tok Major juga telah menterjemahkan rubai’ karya Omar Khayyam ke dalam bahasa Melayu iaitu Rangkaian Syaer Robeah Omar Khayyam. Beliau juga telah menulis tentang prosa berirama seperti Berzanji Narhar serta tahlilnya, bahasa Melayu berpantun dan Surat Timbalan bagi Berzanji Narhar serta Nazam Abda’ dalam Bahasa Melayu.

Pendeta Johor, Tok Mejar Dato Haji Mohd Said merupakan seorang tokoh persuratan, sasterawan, dan sejarawan Melayu yang tiada tandingannya pada zaman sebelum Perang Dunia Kedua. Kerjayanya sebagai seorang pegawai kanan kerajaan dan pembesar Johor mungkin tiada memberi kesempatan untuknya mengembangkan kecintaan terhadap dunia sastera dan persuratan Melayu, tetapi hasil karyanya yang multi-disiplin dan merentasi ilmu duniawi dan akhirat menjadi bukti betapa prolifik dan produktifnya Pendita Johor tersebut. Legasi karya Tok Mejar Dato Haji Mohd Said Haji Sulaiman yang kini tersimpan dalam koleksi Universiti Malaya, Perpustakaan Negara Malaysia, Arkib Negara Malaysia dan Arkib Negeri Johor yang hampir keseluruhannya dalam tulisan Jawi perlu dirumikan dan diketengahkan untuk pengkajian dan penghayatan ahli sastera, ahli agama, para akademik dan pencinta sastera dan persuratan Melayu.

Tok Major Dato Mohd Said Bin Sulaiman telah meninggal dunia pada 27 August , 1955 ketika berusia 78 tahun.Tok Major telah dikebumikan di Makam Mahmoodiah (Kota Raja/kawasan DatoDatin) berhampiran dengan ibubapa mertuanya. Al-Fatihah…
بِسْمِ ٱللَّهِ ٱلرَّحْمَـنِ ٱلرَّحِيم
ٱلْحَمْدُ لِلَّهِ رَبِّ ٱلْعَـلَمِين۞ ٱلرَّحْمَـنِ ٱلرَّحِيم۞
مَـلِكِ يَوْمِ ٱلدِّين۞إِيَّاكَ نَعْبُدُ وَإِيَّاكَ نَسْتَعِينُ۞ ٱهْدِنَا ٱلصِّرَطَ ٱلْمُسْتَقِيمَ۞صِرَطَ ٱلَّذِينَ أَنْعَمْتَ عَلَيْهِمْ۞ غَيْرِ ٱلْمَغْضُوبِ عَلَيْهِمْ وَلاَ ٱلضَّاۤلِّينَ۞
آمــــــــــــــــــينَُ يَا رَبَّ الْعَالَمِيْن…
Semoga arwah ditempatkan dikalangan orang² yang beriman dan semoga rohnya dicucuri rahmat..
آمــــــــــــــــــينَُْ

Dang Ku Puteri – Gen 8 TAR

SUMBER RUJUKAN:

Riwayat Hidup Mejar Dato’ Haji Mohd Said bin Haji Sulaiman, Johor. Pulau Pinang, Nanyang Press (tiada tarikh).

Mejar Dato’ Haji Mohd Said bin Haji Sulaiman dalam kenangan. Perpustakaan Universiti Malaya, Kuala Lumpur 1984.

Tayah Ah. Rahman, Mengenal Hikayat Johor dan Tawarikh Almarhum Sultan Abu Bakar, Universiti Malaya, Kuala Lumpur.

Senarai Kumpulan Dato Haji Mohd Said, Arkib Negara Malaysia.

Kumpulan Buku-buku Major Datuk Hj. Mohd Said, Arkib Negeri Johor.

Dr. Zainal Ariffin Ahmad, USM, P. Pinang

Hikayat Johor dan Tawarikh Almarhum Sultan Ibrahim

Buku Kenangan 100 Tahun Perayaan Johore Military Forces

Salahsilah Family Of Tok Abdul Jabbar

Salahsilah Wan Nong Yahya Bin Wan Abu Talib Bin Temenggong Abdul Rahman.


Kisah Hidup Tragis Puteri Terakhir Korea

Setiap raja atau bangsawan di seluruh dunia mempunyai pelbagai kisah tersendiri. Ada yang dikenali kerana tirani, pemerintah hebat atau sebagai pembina empayar. Tetapi bagi raja atau bangsawan yang dibelenggu masalah mental, selalunya kisah sebegini berakhir dengan tragedi. Antara kerabat diraja yang berdepan masalah ini ialah Puteri Deokhye dari Dinasti Joseon.

Baginda merupakan puteri bongsu Maharaja Gojong dan seorang gundik bernama Yang Gui-in. Bagaimanapun, Deokhye tidak diiktiraf sebagai puteri sehingga 1917 kerana bondanya bukan berstatus permaisuri. Pengiktirafan ini terhasil selepas Gojong memujuk Gabenor Jeneral Jepun di Semenanjung Korea, Terauchi Masatake agar memasukkan namanya dalam senarai pendaftaran ahli kerabat diraja Korea bagi menjamin kehidupannya di kemudian hari.

Malah, bagi melindungi kedudukan keluarga diraja Korea, baginda berusaha menjodohkan Deokhye dengan anak saudara seorang pembesar bernama Kim Jang-han pada 1919. Bagaimanapun, perkara tersebut diketahui oleh Jepun sekaligus menyaksikan pertunangan tersebut dibatalkan. Malah, Jepun turut memastikan Jang-han dari tidak menjejakkan kaki ke kediaman diraja ketika itu, Istana Deoksu di Seoul.

Dan usah terkejut sekiranya mereka ada kaitan dengan kemangkatan Gojong pada Januari tahun sama. Wujud khabar angin pada ketika itu baginda dira.c.un oleh pegawai-pegawai Jepun dan ini menjustifikasikan ramai rakyat Korea untuk terus menentang pendudukan Jepun di semenanjung berkenaan.

Kemangkatan Gojong turut dijadikan alasan oleh pihak Jepun menghantar Deokhye ke sana atas alasan menyambung pelajaran pada 1925. Perpindahan ke negara asing dan trauma kemangkatan ayahandanya dilihat menjadi pencetus masalah mental yang dialami baginda iaitu demensia pra-matang. Keadaan ini tidak dibantu apabila Deokhye mendapat berita pemergian bonda tercinta pada 1929.

Jepun membenarkan baginda berangkat pulang untuk menghadiri upacara pemakaman tetapi tidak membenarkannya memakai pakaian bersesuaian untuk upacara berkenaan. Situasi ini mengakibatkan baginda bergelut dengan penyakit mental selama setahun sebelum disahkan pulih pada 1930.

Pada masa itu juga, Maharani Teimei menjodohkan Deokhye dengan seorang bangsawan Jepun bernama So Takeyuki. Bagaimanapun, rancangan tersebut langsung tidak diketahui baginda. Malah, kekanda tirinya Putera Yi Eun menolak sekeras-kerasnya rancangan tersebut kerana merasakan ia seolah-olah memanipulasi kedudukan adinda tirinya itu dalam keadaan dirinya tidak waras.

Bagaimanapun, rancangan tersebut tetap diteruskan dengan kedua-duanya dikahwinkan pada tahun 1931. Perkahwinan pasangan itu dikurniakan seorang cahaya mata bernama Masae/Jeong-hye pada Ogos 1932. Bagaimanapun, situasi kesihatan mental baginda semakin buruk sehingga memaksanya menghabiskan masa di hospital-hospital mental selama bertahun-tahun termasuk tempoh Pe.ra.ng Dunia Kedua (WWII).

Selepas tamat WWII, situasi sudah berubah dengan kedudukan bangsawan Jepun dimansuhkan dan Semenanjung Korea telah mencapai kemerdekaan. Perkahwinan tanpa cinta itu tidak mampu lagi bertahan dengan kedua-duanya bercerai pada tahun 1953. Situasi kesihatan mental Deokhye bertambah parah apabila satu-satunya puteri kesayangan baginda menghilangkan diri tanpa dikesan pada tahun 1956.

Ramai sejarawan percaya Masae/Jeong-hye mengambil nyawanya sendiri kerana sukar menerima hakikat perceraian kedua-dua ibu bapanya dan bapanya berkahwin semula. Selepas bercerai dengan Deokhye, Takeyuki berkahwin semula dengan Yoshie Katsumura pada tahun 1955.

Bagi ramai warga Korea, ramai bersimpati dengan nasib ma.la.ng yang menimpa baginda. Malah, ada yang menggesa Seoul untuk membawa baginda kembali ke tanah air tercinta. Tetapi bagi kerajaan yang baru dibentuk ketika itu, mereka sedar sekiranya Deokhye kembali, baginda akan dijadikan simbol untuk memulihkan kembali kedudukan sistem beraja Korea. Jika itu berlaku, itu sudah pasti akan mengan.c.am kedudukan mereka.

Lantas, ini menjelaskan mengapa presiden pertama Korea Selatan, Syngman Rhee enggan membawa pulang Deokhye. Tetapi selepas pendedahan kisahnya oleh seorang wartawan bernama Kim Eul-han diketahui rakyat ketika itu termasuk penggantinya Park Chung-hee, barulah Seoul bersetuju membenarkan baginda pulang ke tanah air.

Dan menariknya, walaupun lama di perantauan dan diganggu masalah mental, Deokhye masih ingat tentang protokol dan etika istana. Untuk baki hayatnya, baginda menetap di Dewan Nakseon, Istana Changdeok bersama kekanda tirinya, Putera Yi Eun dan isterinya Puteri Yi Bangja, puteranya Yi Gu dan isterinya Julia Mullock serta pembantu baginda Byeon Bok-dong. Deokhye mangkat pada 21 April 1989 di Dewan Sugang, Istana Changdeok dan dimakamkan di Hongryureung, Namyangju berhampiran Seoul.

Deokhye turut menjadi subjek sebuah filem biografi bertajuk The Last Princess pada 2016. Filem yang menampilkan Son Ye-jin dan Park Hae-il itu menceritakan kisah hidup baginda termasuk kepulangannya ke Korea Selatan pada tahun 1962. Filem tersebut mendapat pujian ramai pengkritik kerana berjaya memaparkan sejarah Deokhye dengan tepat dan mencetuskan minat orang ramai untuk mengenali puteri terakhir Joseon itu.

RUJUKAN:

Choi, D. (2020). The Tragic Life of the Last Princess of Korea. History of Yesterday.

Moniek. (2019). Princess Deokhye – The tragic tale of Korea’s last Princess. History of Royal Women.


Ketuk Ketampi: Hukuman Atau Senaman?

Baru-baru ini kita digemparkan dengan peristiwa guru merotan anak muridnya kerana berkelakuan biadap. Satu situasi yang cliché sebenarnya. Sejak berzaman lagi, bila murid berkelakuan biadap, guru akan mengenakan hukuman. Malangnya zaman moden ini, hukuman seperti ini dianggap seperti barbaric, tidak bertamadun, ketinggalan zaman; oleh golongan acah-acah elitis yang tak boleh disentuh langsung.

Namun secara positifnya, masih ramai marhaen yang menyokong tindakan hukuman rotan kepada murid kerana ia sudah terbukti (walaupun tiada kajian- barangkali) merotan dengan niat mendidik akan menghasilkan insan yang berbudi pekerti.

Satu lagi hukuman yang biasa digunakan oleh golongan pendidik, yang saya
pasti kebanyakan daripada kita pernah merasanya walaupun sekali dalam seumur
hidup anda bergelar pelajar atau murid iaitu KETUK KETAMPI.

Apabila disebut KETUK KETAMPI, apa yang terlintas di fikiran kita? Suatu bentuk hukuman iaitu dengan memegang telinga secara bersilang (tangan kanan ke telinga kiri, tangan kiri ke telinga kanan) dan membuat posisi duduk dan berdiri secara menegak dan berulang dalam tempoh atau kiraan tertentu.

Pasti anda terkenang bagaimana orang gaji Haji Bakhil iaitu Labu dan Labi
lakonan P.Ramlee dan M.Zain menjalani hukuman ketuk ketampi kerana membuat
kesalahan yang tak kena di mata Haji Bakhil. Babak lucu itu meninggalkan kesan
mendalam kepada kita yang pernah menonton filem ini, kerana ia sangat dekat
dengan kita, terutama generasi X dan Y.

Ketuk ketampi, atau lebih popular di
negara Barat sebagai ‘Superbrain Yoga’ juga disebut “Uthak-Baithak” dalam
bahasa Hindi atau “Thoppukaranam” dalam bahasa Tamil (yang ini geng Chola
boleh claim) asalnya dikatakan sebagai satu ritual penganut Hindu untuk
memaafkan diri mereka atas sebarang kesilapan yang disebabkan secara sengaja
atau tidak sengaja dengan menghukum diri mereka melalui proses ini.

Pada kebanyakan kita, ketuk ketampi dianggap sebagai hukuman, tetapi tahukah anda beberapa kajian yang menyebut ketuk ketampi sebenarnya merupakan satu bentuk senaman? Walaupun bukan senaman dalam erti kata sebenar, tetapi lebih kepada pergerakan yoga.

Dan ini telah dibuktikan oleh beberapa kajian yang menunjukkan perubahan tingkahlaku murid yang hiperaktif dan juga membantu menambah fokus kepada murid dalam pembelajaran. Tak pasti pula kalau ada kajian ini di Malaysia. Menurut artikel yang dipetik daripada Queensland Academies Health Science Campus, ketuk ketampi atau Superbrain Yoga mempunyai kelebihan berikut:

Setakat dalam carian penulis, masih tiada kajian yang mengaitkan ketuk ketampi dengan peningkatan akademik di Malaysia tetapi ada kajian yang mengaitkan memberi hukuman ketuk ketampi dengan kecerdasan emosi guru disiplin.

Mungkin kerana terdapat beberapa kes yang melibatkan guru yang bertindak di luar kewarasan mengenakan ketuk ketampi yang terlalu lama kepada murid hingga menyebabkan murid pengsan menjadi asbab utama mengapa KPM “melarang” hukuman ini dilaksanakan. Tetapi saya pasti, masih ada guru yang positif, yang mampu mengawal diri ketika memberi hukuman ini kepada murid mereka.

Dari sudut positif, ketuk ketampi boleh bertindak sebagai hukuman dan juga sebagai bentuk senaman ringkas yang memberi impak jangka panjang. Mengapa hukuman ini menjadi pilihan guru-guru sejak dari dahulu? Sebab utamanya kerana tidak berlaku ‘sentuhan fizikal’ pada murid, tidak seperti rotan.

Dan hukuman ini boleh dijalankan di mana-mana sahaja, samada di luar kelas, di tepi padang atau di tapak perhimpunan. Malah, perbuatan ketuk ketampi yang hanya duduk cangkung dan berdiri tegak ini boleh dilakukan oleh semua murid tidak kira yang kurus atau yang gemuk, lelaki atau perempuan.

Kepada ibu bapa, jangan khuatir apabila guru menghukum anak anda dengan ketuk ketampi. Pandanglah daripada sudut kesihatan dan ilmiah. Kerana tiada guru yang suka-suka mengenakan hukuman kepada anak murid mereka melainkan bertujuan mendidik mereka atas kesalahan yang mereka lakukan.

Proses mendidik bukanlah proses yang mudah jika tiada kerjasama daripada ibu bapa. Membentuk generasi yang mewarisi negara pada masa akan datang takkan berjaya jika tiada sokongan menyeluruh daripada semua pihak, baik pihak Kementerian Pendidikan Malaysia hinggalah kepada ibu bapa.

Artikel kiriman Razif Abdul Rahim untuk The Patriots.

RUJUKAN:

Why Indian
teachers punish students – Scientific Reason. (2015, July 18). Retrieved from http://guruprasad.net/posts/why-indian-teachers-punish-students-scientific-reason/

Rajesh, S., Srinivasan, T., &
Chandrasekeran, A. (2014). Effect of repetitive yogic squats with specific hand
position (Thoppukaranam) on selective attention and psychological states. International Journal of Yoga,7(1), 76. doi:10.4103/0973-6131.123497

Lange, K. M. (2014). Yoga and the
Therapy of Children with Attention Deficit Hyperactivity Disorder. Journal of Yoga & Physical Therapy,04(03).
doi:10.4172/2157-7595.1000168

BIN HALIM,
Nazri; BIN DAUD, Yaakob. PENGARUH KECERDASAN EMOSI DAN EFIKASI GURU TERHADAP
STAIL DISIPLIN GURU DI KEDAH DAN PERLIS. JuPiDi: Jurnal Kepimpinan
Pendidikan, [S.l.], v. 4, n. 3, p. 1-22, oct. 2017. ISSN 2289-9669.
Available at: <https://jupidi.um.edu.my/article/view/8465>. Date
accessed: 19 july 2019.

SuperBrain Yoga – a simple exercise to
maximize brain power! (n.d.). Retrieved from
https://qahs.eq.edu.au/superbrain-yoga-a-simple-exercise-to-maximize-brain-power/


Chaebol – Gergasi Korporat Yang Mengawal Ekonomi Dan Politik Korea Selatan

Semua maklum status Korea Selatan hari ini sebagai sebuah negara yang maju dan makmur. Tetapi tidak ramai tahu, kemakmuran ini disumbang oleh sekumpulan konglomerat yang mendominasi ekonomi negara itu yang dikenali sebagai chaebol. Dan berikutan peranannya sebagai enjin pembangunan negara, ia turut mendedahkan sisi buruk chaebol termasuk rasuah dan penyelewengan.

Apa itu chaebol? Chaebol ialah gabungan dua perkataan Korea iaitu chae (bermaksud kekayaan) dan bol (puak). Secara ringkas, chaebol ialah syarikat-syarikat yang dimiliki dan diuruskan oleh keluarga-keluarga dan mempunyai anak-anak syarikat dalam pelbagai bidang. Bagi membolehkan anak-anak syarikat ini dapat dikawal dengan mudah, chaebol biasanya meletakkan ahli keluarga sebagai pemilik atau orang penting dalam struktur pengurusan.

Bagi membolehkan syarikat dapat beroperasi dan menjana keuntungan, chaebol banyak bergantung kepada hubungan mereka dengan kerajaan. Menerusi hubungan sebegini, ini membolehkan mereka mendapat pelbagai kelebihan seperti subsidi, pinjaman dan insentif cukai. Ini sekaligus membolehkan mereka menjadi tunjang utama ekonomi Korea Selatan.

Kalau mengikut definisi ini, terdapat 40 syarikat konglomerat yang memenuhi parameter definisi yang dinyatakan. Hakikatnya, terdapat beberapa konglomerat saja yang mempunyai kekuatan kewangan yang kuat dan menguasai sebahagian besar pasaran saham Korea Selatan.

Chaebol bertanggungjawab mendorong pelaburan masuk ke Korea Selatan terutama dalam kajian dan penyelidikan (R&D) serta mengupah ramai ahli profesional dari seluruh dunia. Salah satu chaebol utama Korea Selatan iaitu Samsung menerusi Samsung Electronics mengupah lebih 300,000 orang pekerja di seluruh dunia. Bilangan itu jauh lebih ramai berbanding Google (88,000 orang) dan Apple (123,000 orang).

Berikut beberapa chaebol yang kita kenali sebagai konglomerat berstatus gergasi:

Diasaskan pada 1938 dan bermula sebagai sebuah syarikat pengeksport barangan secara kecil-kecilan. Pada awalnya, mereka hanya mengeksport buah-buahan, ikan kering dan mi ke China. Kini dikenali sebagai pengeluar barangan elektronik menerusi Samsung Electronics.

Selain pengeluaran barangan elektronik, Samsung turut melebarkan sayap dalam bidang insurans, perkapalan, perhotelan (hotel mewah), hiburan (taman tema) dan pendidikan (universiti). Kini diuruskan oleh ahli keluarga Lee berstatus generasi kedua dan ketiga yang dianggap keluarga kedua terkaya di Asia menurut majalah Forbes.

Bermula sebagai firma pembinaan pada tahun 1947, ia berkembang sehingga mempunyai anak syarikat dalam bidang automotif, perkapalan, kewangan dan elektronik. Selepas krisis kewangan 2003 dan kematian pengasasnya Chang Ju-yung[1], syarikat dipecahkan kepada lima cabang syarikat berbeza. Sudah pasti yang paling terkenal ialah Hyundai Motors (pembuat kereta ketiga terbesar di dunia) dan Hyundai Heavy Industries (pembuat kapal terbesar di dunia).

Dikenali juga dengan nama SK Holdings, syarikat ini bermula pada awal tahun 50-an sebagai Sunkyong Textiles sebelum diambil alih oleh keluarga Chey. Kini memantau operasi 80 anak syarikat di bawahnya dalam pelbagai bidang dari tenaga hingga telekomunikasi. Antara anak syarikatnya yang terkenal ialah SK Telecom (firma telekomunikasi terbesar di Korea Selatan) dan pembuat cip memori kedua terbesar di dunia, SK Hynix.

LG Corporation diambil sempena nama dua syarikat yang digabungkan iaitu Lucky dan Goldstar. Syarikat ini muncul pada 1947 sebagai pemain industri plastik dan kimia. Pada tahun 60-an, di bawah pemantauan keluarga Koo, lebih banyak pelaburan diperuntukkan dalam bidang elektronik, rangkaian telekomunikasi dan tenaga.

Pada tahun 2005, LG dipisahkan dan menjadi entiti berasingan yang dikenali sebagai GS. GS ialah sebuah chaebol yang memberi perhatian kepada bisnes terasnya iaitu sukan, tenaga, peruncitan dan pembinaan.

Tidak ramai tahu chaebol ini sebenarnya meniru model zaibatsu[2] Jepun memandangkan Korea ketika itu masih di bawah pendudukan Jepun semasa Per-ang Dunia Kedua (WWII). Selepas Per-ang Korea tercetus dan dua negara Korea terbentuk, banyak bantuan dihulurkan oleh negara-negara Barat termasuk Amerika Syarikat bagi membantu Korea Selatan membina semula ekonominya.

Antara industri yang menjadi tumpuan pembinaan semula ialah industri gas dan minyak, pembinaan, kimia dan besi. Dan chaebol terus berkembang terutama selepas era pemerintahan Presiden Park Chung-hee[3] yang bermula pada 1963. Chung-hee melihat model zaibatsu sebagai model terbaik untuk membantu Korea Selatan maju tanpa mengharapkan sokongan kuasa-kuasa besar lebih-lebih lagi dalam mendepani Korea Utara.

Bagi memastikan kedudukannya tidak dicabar dan menjadikan kegiatan eksport sebagai pendorong utama pembangunan, keutamaan pinjaman diberi kepada firma-firma pengeksport dan melindungi industri domestik daripada saingan pengeluar-pengeluar asing.

Begitupun, ada beza antara zaibatsu dengan chaebol. Kebanyakan model perniagaan zaibatsu berkisar kepada pemilikan perniagaan sekitar bank yang menjadi sumber modal mereka. Sebaliknya, chaebol mendapat pinjaman daripada bank-bank yang dimiliknegarakan oleh Chung-hee bagi memastikan mereka tidak keputusan dana diperlukan untuk memajukan perniagaan mereka.

Sedikit demi sedikit, chaebol mula melebarkan sayap mereka ke bidang-bidang lain sekaligus dapat mengakses pasaran perdagangan asing. Kadar eksport meningkat daripada 4% (1961) kepada 40% daripada KDNK Korea Selatan sekaligus menjadikan ia antara kadar tertinggi di dunia. Purata pendapatan rakyat turut berubah daripada AS$120 (1961) kepada AS$27,000 hari ini.

Walaupun Korea Selatan menikmati kemakmuran di bawah Chung-hee, ia tidak memadamkan kebencian rakyat terhadap rejim autokratiknya itu. Dengan situasi ekonomi negara itu semakin perlahan, ramai menyatakan ketidakpuasan hati kepadanya. Ini membawa kepada peristiwa pembun-uhan Chung-hee pada 26 Oktober 1979.

Di sebalik kemelut politik termasuk perlaksanaan junta ten-tera di bawah Chun Doo-hwan[4] dan proses pengembalian demokrasi pada 1987, hubungan chaebol-chaebol dengan kerajaan tidak terjejas langsung. Begitupun, 90-an menyaksikan kerajaan melaksanakan reformasi-reformasi yang melayakkannya menyertai Pertubuhan Perdagangan Sedunia (WHO) dan Pertubuhan Kerjasama dan Pembangunan Ekonomi (OECD).

Antara reformasi yang digerakkan oleh pengganti Doo-hwan iaitu Roh Tae-woo dan Kim Young-sam[5] ialah pembentukan kesatuan pekerja, suasana bekerja yang lebih baik dan menghapuskan hubungan chaebol dengan kerajaan. Bagaimanapun, untuk perkara ketiga itu, agak sukar untuk dilakukan memandangkan chaebol bersedia melakukan apa saja untuk hidup termasuk melobi kerajaan atau penggubal undang-undang agar menyebelahi mereka.

Bagaimanapun, krisis ekonomi 1997 menyaksikan semua konglomerat dunia termasuk chaebol-chaebol berpeluh memikirkan sama ada mereka akan terselamat atau tidak daripada musibah ekonomi itu. Kejatuhan Kia Motors pada 1997 memaksa Young-sam mendapatkan pinjaman daripada Tabung Mata Wang Antarabangsa (IMF) dengan kos pinjaman berjumlah AS$58 bilion.

Sebelum krisis kewangan 1997, banyak chaebol meminjam secara agresif dengan institusi-institusi kewangan Korea bagi membolehkan mereka mengembangkan operasi mereka ke bidang-bidang baru. Malangnya, dengan krisis tersebut, ia mengakibatkan banyak konglomerat termasuk sesetengah chaebol gulung tikar.

Begitupun, pinjaman IMF turut disertakan dengan beberapa syarat. IMF mahukan Korea Selatan menstruktur semula ekonominya termasuk mengurangkan defisit hutang kerajaan, menstruktur semula institusi kewangan yang terjejas, melonggarkan peraturan perdagangan dan pelaburan antarabangsa. Dan bagi melemahkan pengaruh chaebol, Korea Selatan turut memotong subsidi dan melaksanakan pendekatan perniagaan secara telus.

Bagi chaebol-chaebol, hubungan dengan kerajaan harus dijaga walaupun ada saja halangan atau bantahan keras daripada orang ramai. Bagi mereka, sokongan kepada chaebol boleh diibaratkan sebagai sokongan usaha berterusan mereka membawa kemakmuran kepada Korea Selatan. Dan ini mendorong mereka melakukan apa saja untuk meraih sokongan kerajaan atau parti politik termasuk rasuah.

Profesor Rhyu Sang-young dari Universiti Yonsei, Seoul menyifatkan kedua-dua pihak tidak boleh dipisahkan bak irama dan lagu. Bukan satu rahsia ramai ahli politik meminta chaebol menyuntik dana kempen dan menyokong kempen mereka sebagai tukaran kepada sokongan polisi yang bersifat pro-chaebol. Pandangan Profesor Sang-young disokong oleh Profesor Kang Won-taek dari Universiti Kebangsaan Seoul dan melihatnya sebagai normal sehingga beberapa tahun kebelakangan ini.

Disebabkan hubungan ini dan kemerosotan pertumbuhan ekonomi Korea Selatan kepada satu digit beberapa tahun kebelakangan ini, ia sudah mengundang kemarahan dalam kalangan orang ramai. Menurut penulis buku South Korea at the Crossroads, Scott A. Snyder, chaebol bukan lagi jentera pertumbuhan ekonomi Korea Selatan tetapi lebih kepada pembiaya ahli-ahli politik dan penyumbang utama ketidaksaksamaan dalam masyarakat.

Bukan sedikit yang ditahan atas kesalahan rasuah termasuk dari Hyundai, Samsung, SK dan Lotte. Bagaimanapun, pemimpin-pemimpin chaebol ini tidak pernah duduk lama di pen-jara kerana hanya perlu membayar denda yang tinggi, diberi pengampunan oleh presiden atau hukuman ditangguhkan oleh mahkamah.

Bagi kes denda tinggi dan diberi pengampunan presiden, maka kisah pengerusi Samsung, mendiang Lee Kun-hee menjadi perhatian. Kun-hee disabitkan bersalah sebanyak dua kali oleh mahkamah pada 1996 dan 2008 atas kesalahan rasuah (1996) dan mengelak membayar cukai (2008).

Untuk keputusan perbicaraan 1996, beliau dihukum pen-jara selama dua tahun. Bagaimanapun, hukuman tersebut ditarik balik dan Kun-hee diberi pengampunan setahun kemudian. Begitu juga pada 2008 apabila hukuman pen-jaranya selama tiga tahun ditangguhkan dan digantikan dengan bayaran denda AS$93 juta. Dan seperti kes 1996, Kun-hee diberi pengampunan pada 2009.

Letusan kes rasuah membabitkan chaebol juga yang akhirnya menjadi punca kejatuhan Presiden Park Geun-hye[6]. Pada April 2018, beliau dihukum pen-jara 24 tahun dan didenda AS$17 juta kerana meminta rasuah daripada majoriti chaebol utama Korea Selatan. Manakala bekas presiden Lee Myung-bak[7] pula ditahan pada Mac 2018 atas kesalahan rasuah dan ironinya, salah satunya sebagai tukaran kepada pengampunan Kun-hee pada 2009.

Untuk menyingkirkan chaebol yang dilihat kini tercemar dengan imej rasuah bukan sesuatu yang mudah. Walaupun perlantikan ahli lembaga pengarah dibuat mengikut standard ketelusan antarabangsa, bohonglah jika chaebol berusaha mengekalkan kedudukan dengan melantik ahli-ahli yang pro-mereka. Selain itu, chaebol juga turut mempunyai pegangan saham signifikan dalam anak-anak syarikat mereka.

Demi memastikan monopoli mereka terus terpelihara, usah terkejut melihat mereka membuli syarikat-syarikat baru terutama dari industri kecil dan sederhana (IKS). Dan walaupun mereka membuat pelaburan yang banyak dalam soal R&D, mereka lebih rela meniru ciptaan pesaing mereka atau menyerap mereka ke dalam syarikat. Dengan perangai sebegini rupa, amat sukar bagi syarikat-syarikat baru untuk bertahan.

Di samping itu, chaebol dilihat turut menyumbang kepada ketidaksaksamaan gaji yang besar dengan purata gaji pekerja IKS 63% lebih sedikit berbanding yang bekerja bersama chaebol. Dan ini sesuatu yang harus ditangani segera kerana Korea Selatan berdepan pertumbuhan pekerjaan yang terhad dan kadar pengangguran yang tinggi dalam kalangan generasi muda.

Bagi Presiden Moon Jae-in[8], cabaran ini merupakan cabaran utama yang perlu ditangani memandangkan beliau dipilih rakyat atas platform anti-chaebol pada 2017. Bagaimanapun, untuk penggal awal pemerintahannya, sukar untuk beliau melaksanakan reformasi anti-chaebol kerana kekurangan sokongan majoriti di Parlimen.

Pada tahun lepas, beliau dipilih semula sebagai presiden untuk penggal kedua dan ramai berharap reformasi anti-chaebol ini dapat direalisasikan. Harapan mereka bertambah dengan pemergian Kun-hee pada Oktober 2020 akibat sa-kit jantung.

Bagi menjayakan agenda anti-chaebol, Jae-in melantik Kim Sang-jo[9] sebagai Pengerusi Suruhanjaya Perdagangan Saksama (FTC) dan meminda Akta Perdagangan dan Komersial Saksama. Pindaan akta tersebut membolehkan lebih banyak ruang digunakan untuk menyingkirkan chaebol daripada terus berkuasa.

Bagaimanapun, dengan melihat perkembangan semasa terutama pandemik Covid-19, chaebol akan terus bertahan sekurang-kurangnya buat masa ini. Ini kerana dengan situasi Covid-19, negara itu akan terus bergantung kepada chaebol untuk memacu pertumbuhan ekonominya. Justeru, usah terkejut agenda anti-chaebol Jae-in terpaksa diketepikan bagi membolehkan agenda pemulihan ekonomi Korea Selatan terus berjalan.

NOTA KAKI:

[1] Ahli perniagaan dan dermawan Korea Selatan. Antara orang bertanggungjawab melobi Seoul sebagai tuan rumah Sukan Olimpik 1988 dan berusaha memulihkan kembali hubungan Korea Selatan-Korea Utara. Meninggal dunia pada 21 Mac 2001.

[2] Konglomerat kewangan dan perindustrian Jepun yang muncul selepas Era Pemulihan Meiji dan wujud sehingga WWII. Struktur umum zaibatsu biasanya syarikat induk dikawal oleh keluarga pemilik dengan bank sebagai pembiaya kewangan anak-anak syarikat. Dibubarkan oleh Amerika Syarikat pasca-WWII.

[3] Presiden Korea Selatan yang ketiga dan arkitek kemajuan ekonomi Korea Selatan yang dikenali sebagai Keajaiban Sungai Han. Mengetuai gerakan rampasan kuasa ten-tera pada 16 Mei 1961 sebelum menjadi presiden pada 1963.

[4] Presiden kelima Korea Selatan dan arkitek di sebalik rampasan kuasa ten-tera 12 Disember 1979. Diberi gelaran Penyem-belih Gwangju kerana mengarahkan ten-tera menghentikan protes rakyat di situ pada 17 Mei 1980 yang dikatakan membu-nuh 1,000-2,000 penduduk.

[5] Presiden ketujuh Korea Selatan dan pemimpin pembangkang selama 30 tahun. Dianggap pesaing rapat kepada Park Chung-hee dan Chun Doo-hwan. Merupakan presiden awam pertama Korea Selatan dalam tempoh 30 tahun pada 1992.

[6] Presiden ke-11 Korea Selatan dan anak kepada Park Chung-hee.

[7] Presiden ke-10 Korea Selatan dan bekas ahli perniagaan. Pernah berkhidmat sebagai Datuk Bandar Seoul.

[8] Presiden ke-12 Korea Selatan. Pernah berkhidmat sebagai ketua staf Presiden Roh Moo-hyun dari 2007 hingga 2008.

[9] Profesor perdagangan antarabangsa dari Universiti Hansung. Antara seorang daripada empat pegawai/menteri yang bersama Jae-in dari penggal pertamanya pada 2017.

RUJUKAN:

Albert, E. (2018). South Korea’s Chaebol Challenge. Council on Foreign Relations.

Schwak, J. (2020). Chaebol reform still an uphill battle after Lee Kun-hee. East Asia Forum.

Pham, S. (2017). South Korea’s long history of light sentences for business leaders. CNN.


Bagaimana Alaska Boleh Jadi Sebahagian Daripada USA?

Pada tahun 1867, Empayar Rusia telah menjual wilayah Alaska kepada Amerika Syarikat pada harga AS$7.2juta (AS$120juta/2014). Hanya dalam masa 50 tahun, Amerika Syarikat telah meraih keuntungan lebih 100 kali ganda daripada jumlah tersebut, dan memandangkan tarikh penjualan tersebut sedang menghampiri tahun ke-150, sudah tentunya Amerika Syarikat telah mendapat hasil kekayaan yang sangat besar. Dengan prasarana minyak dan gas asli, ia melahirkan satu soalan yang aneh:

Kenapakah pihak-pihak monarki Rusia melepaskan sebidang tanah bersaizkan lima kali ganda berbanding Malaysia dengan begitu sahaja?

Ramai yang berfikir bahawa Amerika Syarikat telah mencuri Alaska daripada pihak Rusia, atau menyewanya tetapi tidak mengembalikannya. Dengan ada berbagai-bagai andaian, kedua-dua pihak mempunyai sebab yang kukuh ketika rasminya perjanjian Alaska ini.

a) Alaska sebelum penjualan

Pada abad ke-19, Rusia-Alaska merupakan induk kepada perhubungan antarabangsa. Ibu kotanya (Novoarkhangelsk (sekarang Sitka)) mempunyai pelbagai pedagang yang menjual fabrik-frabik China dan teh. Ais juga berada dalam senarai perdagangan tersebut, sejenis sumber yang diperlukan Selatan Amerika Syarikat sebelum penciptaan peti ais.

Kapal dan kilang telah dibina, dan sumber arang pula dilombongkan. Pada ketika ini, ramai sudahpun tahu tentang kewujudan emas di sana.

Pedagang-pedagang Rusia juga dibawa ke Alaska demi industri kulit memerang laut daripada puak-puak asli Alaska dan gading anjing laut yang mempunyai sama nilai dengan gading gajah. Perdagangan pula kebanyakan dibuat oleh Syarikat Russo-Amerika (Russian-American Company – RAC), yang merupakan usaha asas penjelajah-penjelajah Alaska yang terdiri daripada usahawan-usahawan Rusia, penjelajah dan peniaga.

Syarikat inilah yang menguasi perlombongan dan sumber alam Alaska. RAC mampu mendaftarkan perjanjian-perjanjian perdagangan bersama negara-negara lain, dan mereka juga mempunyai bendera dan matawang tersendiri mereka (“marks” kulit).

Kelebihan-kelebihan ini dikurniakan khas daripada kerajaan Tsar Aleksandr III. Dan kerajaan Empayar bukan sahaja memungut cukai yang sangat besar daripada RAC, mereka juga memegang saham yang sangat besar, dimana Tsar dan Monarki merupakan pemegang-pemegang utama.

Mungkin tiada siapa yang sedari kewujudan minyak dan gas asli; tetapi, dengan prasarana emas dan arang, semestinya ia merupakan satu perkara yang SANGAT GILA untuk menjual Alaska pada harga yang begitu menghinakan.

Bayangkanlah, dengan pembelian AS$120juta (nilai sekarang), hasil kekayaan Alaska terkini adalah AS$50bilion (415 kali ganda daripada nilai pembelian). Takkan pula Empayar Rusia begitu dangkal sekali, padahal mereka telahpun menempuhi berbelas-belas peperangan, bersama Empayar Uthmaniyah, Parsi, Perancis (Napoleon) dan berbagai pihak lagi, seperti Imamiyah Kaukasus, Kanat Avar dan Circasia.

b) ‘Tsar’ Alaska

Penguasa penempatan Rusia di Amerika Utara merupakan pedagang yang bernama Aleksandr Baranov. Beliau membina sekolah-sekolah dan kilang-kilang dan mengajar masyarakat asli teknik-teknik penanaman rutabaga dan ubi-ubi.

Beliau juga membina kubu-kubu. Pembinaan stesen-stesen perkapalan telah mengembangkan perdagangan kulit memerang.

Dibawah Aleksandr Baranov, RAC telah meraih perkembangan keuntungan melebihi 1,000 peratus. Dan apabila Baranov meletakkan jawatan atas faktor usia, beliau digantikan dengan seorang leftenan-kapten, yang menukar struktur pengurusan dari segi pekerja dan pemilik saham antara orang-orang tentera. Atas usaha mereka inilah yang membawa kepada keruntuhan RAC.

Gaji-gaji mereka pula telah ditetapkan pada perkadaran yang sangat tinggi – pegawai-pegawai biasa mendapat gaji yang sama banyak dengan menteri-menteri dan senator-senator sendiri, dan penguasa RAC sendiri mendapat 100 kali ganda berbanding gaji mereka.

Mereka membeli kulit bulu pula pada harga yang telah diseparuhkan, yang menyebabkan orang-orang Eskimo dan Aleut memburu memerang laut pada kadar yang tidak terkawal sehingga berjaya menghapuskan populasi mereka.

Apabila tiada sumber ekonomi, masyarakat asli telah memberontak, dan senjata-senjata mereka berjaya ditundukkan melalui bedilan-bedilan ketenteraan laut Empayar Rusia.

RAC memulakan pergantian industri kulit bulu kepada ais dan teh, tetapi para-para pengusahawan pula tidak mampu menstrukturkan industri ini secara efektif. Kebuntuan RAC memuncak apabila Perang Crimea bermula, dimana Empayar-Empayar Britain, Perancis dan Uthmaniyah tidak memihak kepada Empayar Rusia. Peperangan ini merupakan pucuk kepada konflik pertembungan kuasa-kuasa besar, bukannya sepertimana yang orang Islam radikal berfikir, iaitu “keagresifan kafir terhadap umat Islam”.

Ia juga berpunca akibat tuntutan-tuntutan Rusia kepada Sultan Turki atas kepentingan Kristian Ortodoks dibawah Empayar Uthmaniyah, termasuk juga akibat penggeseran gereja-gereja Ortodoks Rusia dan Katolik Rom di Palestin. Apa-apa pun, Perang Crimea ini merupakan bukti yang kukuh bahawa Empayar Rusia tidak mampu membantu Alaska – laluan lautan pula dipelopori pihak-pihak Bersekutu (Britain). Prospek perlombongan emas bermula merudum. Wujud juga kerisauan bahawa kekuasaan British mampu menyekat Alaska.

Hubungan diplomasi antara Moscow dan London mula bertambah rumit, tetapi hubungan bersama Amerika Syarikat pula elok sahaja. Rusia dan Amerika pun turut membentuk idea terbaru untuk menjual Alaska; jadinya Baron Eduard de Stoeckl, duta Rusia di Washington, membuka perbincangan bersama William Seward, Setiausaha Negara Amerika Syarikat (John Kerry, ketika ini) dibawah suara Monarki Rusia.

c) Bendera Empayar Rusia “Tidak Mahu” Turun

Pada ketika ahli-ahli birokrasi sedang berbincang, rakyat kedua-dua negara ini menentang perjanjian ini. Kongres Amerika Syarikat turut tidak bersetuju dengan pembelian ini
“Mana mungkin kita beri tanah yang kita sendiri penat kembangkan?” – media Rusia.

“Untuk apa Amerika perlu ‘kotak ais’ bersama 50,000 orang-orang Eskimo liar yang bersarapankan dengan minyak ikan?” – media Amerika Syarikat.

Tetapi pembelian ini telah dimuktamadkan pada Mac 30, 1867, di Washington Daerah Kolumbia (Washington D.C.), pada harga AS$0.02 setiap ekar – mengumpulkan AS$7.2juta untuk kawasan 1.5juta hektar.

Bendera Rusia mula diturunkan di Novoarkhangelsk dengan bunyi meriam kehormatan. Tetapi, secara simboliknya, bendera Rusia tersangkut ketika penurunannya sehingga seorang kelasi terpaksa memanjat untuk menurunkannya, dan lebihan simbolisme memuncak apabila bendera tersebut, secara tidak sengaja, jatuh diatas pisau-pisau senjata Rusia.

Mungkin ia merupakan petanda buruk, atau kebetulan semata-mata, tetapi biar kita dan anak-anak kita mengira keuntungan-keuntungan Amerika Syarikat di sebalik pembelian ini. Pihak Amerika mula membentuk semula pembinaan bandar, dibawah nama Sitka (sebelum ini, Novoarkhangelsk). Dan beberapa ribu rakyat Rusia yang tidak memilih jalan kewarganegaraan Amerika pulang ke “Motherland” setahun kemudiannya.

d) Konklusi

Tidak lama selepas itu, emas mula membanjiri beratus-ratus juta dolar dari segi keuntungan kepada Amerika Syarikat – keuntungan yang mungkin mampu diraih oleh Rusia hanya jika RAC tidak dipimpin oleh beruk-beruk berlencanakan ketenteraan yang mempunyai kepentingan-kepentingan peribadi dan kedangkalan perancangan.

Akhirnya, kawasan yang dikenali sebagai “kotak ais” dan perjanjiannya “kebodohan Seward” telah mendatangkan rezeki juga. Ia merupakan kejayaan yang besar kepada Amerika Syarikat, yang telah berkembang daripada 13 Koloni mereka dengan pembelian Louisiana, berdekad-dekad sebelum Perjanjian Alaska ini.

Walaupun Amerika Syarikat gagal menjulang Ontario dan Quebec pada tahun-tahun seterusnya, mereka berjaya memegang Texas dan California daripada Republik Pertama Mexico.

Perancangan mereka adalah untuk menuntut seluruh Wilayah Pasifik mereka sehingga ke Alaska, tetapi perjanjian Oregon terpaksa ditemui untuk membahagikan Amerika Syarikat dan Amerika Utara British (Canada).

Kesudahan Perang Saudara Amerika Syarikat membenarkan ahli-ahli politik Amerika Syarikat untuk melahirkan fokus kepada perkembangan yang mendatangkan usaha kearah Perjanjian Alaska.


Sejarah Permainan Batu, Kertas Dan Gunting

Osom. Atau di sebahagian kawasan dunia, ia dikenali sebagai permainan batu, kertas dan gunting. Permainan sebegini dilihat sebagai cara membuat keputusan tentang sesuatu perkara seperti menentukan giliran atau makan di mana. Tetapi tidak ramai tahu, permainan ini mempunyai sejarah yang panjang.

Sejarah permainan batu, kertas dan gunting dikesan bermula semasa era Dinasti Han. Ia dipanggil shoushiling yang bermaksud tiga benda yang takut antara satu sama lain. Tiga pilihan yang dibuat pemain dalam permainan ini ialah katak, lintah dan ular.

Tetapi semua itu berubah apabila shoushiling dibawa ke Jepun pada abad ke-18. Shoushiling disesuaikan mengikat adat masyarakat setempat dan dikenali sebagai janken. Ini termasuk menukar pilihan pemain iaitu kitsune (musang), ketua kampung dan pemburu. Mengikut turutan, kitsune mengalahkan ketua kampung, ketua kampung mengalahkan pemburu dan pemburu menewaskan kitsune.

Janken banyak digunakan sebagai cara menyelesaikan kebuntuan perselisihan atau membuat keputusan penting dalam sesuatu perkara. Ia dikatakan dibawa oleh imigran Jepun ke pantai barat Amerika Syarikat sekaligus mempengaruhi pengenalan permainan batu, kertas dan gunting yang kita kenali hari ini.

Sebut tentang permainan ini, ia juga menjadi solusi paling aneh kepada satu masalah yang dihadapi seorang ahli perniagaan Jepun pada 2005. Pada tahun itu, Takashi Hashiyama merancang mahu melelong koleksi karya seni yang dimilikinya sekaligus menarik minat dua rumah lelong iaitu Christie’s dan Sotheby. Di sebalik aktiviti melobi dibuat oleh kedua-dua entiti berkenaan, beliau tidak dapat memutuskan siapa yang boleh melelong hasil seninya itu.

Lalu, Hashiyama mencadangkan kepada kedua-dua wakil rumah lelong itu agar bermain permainan batu, kertas dan gunting untuk memilih siapa pemenang. Pada akhirnya, keputusan memihak kepada Christie’s dengan rumah lelong itu meraih komisyen bernilai beberapa juta dolar kerana melelong lukisan-lukisan milik ahli perniagaan Jepun itu. Ini menjadikan permainan itu sebagai permainan batu, kertas dan gunting termahal pernah direkodkan dalam sejarah.

Di sesetengah negara, permainan batu, kertas dan gunting mempunyai variasi berbeza. Di Indonesia, pilihan pemain ialah gajah, manusia dan lelawi. Di AS pula, permainan ini turut dikenali sebagai Rochambeau dan dikaitkan dengan tokoh keten_teraan Perancis yang menyokong perjuangan kemerdekaan AS daripada British iaitu Comte de Rochambeau. Bagaimanapun, tiada bukti sahih yang mengaitkan beliau dengan nama permainan tersebut.

RUJUKAN:

Harris, K. (2019). Rock, Paper, Scissors Goes Back To Ancient China. History Daily.


Bagaimana Internet Mula Dicipta?

Internet kini sudah menjadi sebahagian daripada fabrik kehidupan hari ini. Tetapi tidak ramai tahu, perjalanan untuk menjadikannya sebagai alat yang boleh diakses semua orang bukan sesuatu yang mudah.

Sebelum terciptanya internet, apa saja perkara yang kita mahu lakukan termasuk mencari maklumat atau mengirim surat perlu dilakukan secara manual. Mungkin bagi orang biasa, perkara sebegini merupakan lumrah. Tetapi bagi yang berkhidmat dalam pasukan keselamatan atau perisikan, kelewatan tindakan berikutan keperluan ini boleh saja menentukan sesebuah operasi itu berjaya atau sebaliknya.

Justeru, tidak hairanlah ramai pencipta dan pemikir berpandangan tidak mustahil internet akan wujud dan menjadi penghubung kepada manusiawi di seluruh dunia. Idea ini pertama sekali dibangkitkan oleh Nikola Tesla pada awal abad ke-20 menerusi idea sistem tanpa wayar global. Manakala Paul Otlet dan Vannevar Bush pula mencetuskan idea sistem penyimpanan carian mekanikal untuk buku dan media pada tahun 30-an dan 40-an.

Pada tahun 60-an, baru kelihatan idea skematik internet. Idea ini dipopularkan oleh J.C.R. Licklider dari Institut Teknologi Massachusetts (MIT) yang mempopularkan idea Rangkaian Antara Galaksi Komputer. Ini disusuli oleh konsep pensuisan paket, satu kaedah yang dibangunkan saintis komputer yang menyiarkan data elektronik dengan lebih berkesan.

Orang-orang yang mencipta internet datang dari seluruh dunia seperti rangkaian komputer tajaan kerajaan Perancis, Cyclades, Makmal Fizikal Kebangsaan (England), Xerox, Universiti Hawaii dan Agensi Penyelidikan Projek Lanjutan (ARPA) (Amerika Syarikat). Tetapi ARPA atau nama terkininya Agensi Pertahanan Penyelidikan Projek Lanjutan (DARPA) yang memainkan peranan utama.

ARPA mempunyai sebab terlibat dalam projek internet iaitu membawa teknologi perkomputeran ke barisan hadapan. Bagi menjayakan matlamat mereka, rangkaian komputer Arpanet dibangunkan pada 1969 dan menjadi penghubung universiti-universiti, agensi-agensi kerajaan dan kontraktor-kontraktor pertahanan di seluruh negara.

Menjelang pertengahan tahun 70-an, Arpanet sudah mempunyai 60 nod pada rangkaiannya. Tetapi rangkaian ini berdepan satu masalah besar iaitu saiz komputer untuk Arpanet terlalu besar. Bagi penyelidik dan saintis, mereka boleh saja menggunakan akses terminal yang disediakan. Tetapi di barisan hadapan, ia dianggap satu mimpi nge-ri dari segi logistik dan boleh saja jatuh ke tangan pihak musuh.

Begitupun, untuk menjayakan usaha ini bukan sesuatu yang mudah. Pertama, mereka perlu membina rangkaian tanpa wayar yang boleh menghantar paket data ke mana-mana jentera pertahanan AS melalui radio atau satelit. Kedua, memikirkan cara bagaimana mahu menghubungkan rangkaian tanpa wayar dengan rangkaian Arpanet agar ia dapat dimanfaatkan petugas yang beroperasi di barisan hadapan.

Dan ini membawa kepada terma antara rangkaian (internetworking) atau internet yang kita kenali hari ini. Malangnya, pada ketika itu, usaha berkomunikasi antara sebuah komputer dengan sebuah komputer yang lain sudah sukar. Inikan pula menghubungkan sebuah rangkaian komputer dengan sebuah rangkaian komputer yang lain. Usaha ini ibarat bagai getah dibawa ke semak.

Bagi memastikan rangkaian-rangkaian komputer ini bercakap menggunakan bahasa yang sama, penyelidik-penyelidik dari Arpa menghasilkan Esperanto versi komputer. Pada 1974, Robert Kahn dan Vint Cerf menghasilkan pelan biru terawal protokol mudah tetapi anjal untuk internet.

Protokolnya mudah, ia mempunyai protokol ketat bagi menjamin penghantaran data yang boleh diharapkan kepada penerima. Tetapi pada masa sama, wujud kelonggaran yang membenarkan semua data dapat dihantar dengan pelbagai kaedah berbeza. Dan mereka harus memastikan protokol ini sentiasa beradaptasi dengan perubahan semasa agar ia memenuhi keperluan setiap zaman.

Hasilnya, idea yang dianggap mengarut ini akhirnya menjadi kenyataan pada 27 Ogos 1976. Pada hari itu, sekumpulan individu menghantar paket data dari sebuah bar bernama Rossotti’s ke satu lokasi di Menlo Park, California. Bagi memastikan penghantaran paket data berjalan lancar, isyarat penghantaran diperkuatkan menerusi pengulang yang dipasang di kawasan gunung berhampiran.

Dari situ, isyarat yang diperkuatkan dipancarkan semula akan diterima antena yang dipasang di sebuah bangunan pejabat di Menlo Park. Dan hasilnya amat luar biasa. Paket data yang hanya wujud dalam bentuk isyarat radio dalam rangkaian tanpa wayar sebelum ini kini bertukar menjadi isyarat elektrik dalam rangkaian Arpanet.

Dan kisah hari itu tidak berakhir di situ saja. Mereka kemudian cuba menghantar paket data yang sama ke sebuah rangkaian komputer di Boston. Dan hasilnya tetap sama apabila mesej yang dihantar dari Rossotti’s merupakan mesej sama yang diterima para saintis di Boston. Semua ini tidak akan berlaku tanpa protokol yang disediakan Kahn dan Cerf.

Hari ini, semua orang berpeluang menggunakan internet untuk apa saja cara daripada penyiaran hinggalah perdagangan dan pendidikan. Tetapi bagi para pencipta internet terutama dari ARPA, mereka tahu ia juga boleh digunakan untuk tujuan keten-teraan. Dan mereka sedar semua ini tidak akan terjadi tanpa dana besar yang disalurkan oleh Jabatan Pertahanan AS.

Mereka memerlukan internet berada di semua tempat kerana terdapat banyak elemen ten-tera AS di seluruh dunia. Ketika ini, Washington mempunyai 800 pangkalan ten-tera di 70 buah negara termasuk Qatar, Korea Selatan dan Jerman. Selain itu, AS juga mempunyai aset keten-teraan mereka termasuk kapal pengangkut, pesawat dan kereta perisai.

Dari satu segi, ia sememangnya bermanfaat kepada AS tetapi tidak dalam cara yang dibayangkan para penciptanya. Internet hanya mula popular apabila ia digunakan secara meluas oleh orang awam dan dikomersialkan – satu fenomena yang tidak disangka oleh penyelidik-penyelidik ARPA. Satu perkara yang paling mengejutkan mereka ialah semua orang mahu berada di internet dan sedia berbelanja besar untuk merealisasikannya.

RUJUKAN:

Tarnoff, B. (2016). How the internet was invented. The Guardian.

Andrews, E. (2013). Who Invented the Internet?. History.


Burung Pemangsa 25 Juta Tahun Raja Langit Dan Darat Australia

25 juta tahun yang lalu, binatang persis helang yang diberi nama saintifik Archaehierax sylvestris dianggap raja di darat dan di langit Australia. Haiwan ini dianggap unik dan merupakan pemangsa utama jika diletakkan dalam rantaian makanan pada ketika itu.

Justeru, tidak hairanlah mengapa sekumpulan saintis merasa teruja apabila menemui fosilnya yang lengkap di sebuah stesen ternakan lembu berhampiran Tasik Pinpa di selatan Australia. Tasik ini terletak berhampiran dengan Empangan Coombalarnie, Empangan Cooraninnie dan Tasik Namba.

Pakar paleontologi Profesor Ellen Mather menerusi kajiannya dalam jurnal Historical Biology memberitahu fosil ini berasal dari era Oligocene yang berlaku antara 33.9 juta hingga 23 juta tahun yang lalu. Pada ketika itu, kawasan Tasik Pinpa yang kering dahulunya terdiri daripada kawasan tasik yang dikelilingi oleh kawasan hutan yang subur.

Dengan penemuan fosil yang hampir sempurna itu, ini menjadikan fosil Archaehierax ini sebagai antara yang tertua dan paling terpelihara yang dikaji oleh saintis. Haiwan persis burung helang ini menjadikan haiwan-haiwan seperti koala, posum dan burung flamengo sebagai makanannya.

Haiwan-haiwan ini diburu Archaehierax dengan cara menyambar mangsanya dari udara menggunakan kakinya panjang. Dengan kaki berukuran 15 cm panjang, ini menjadikan haiwan sebesar anjing kecil atau kucing besar turut tersenarai dalam menu makanannya.

Profesor Mather menambah haiwan ini sedikit kecil dan kurus jika dibandingkan dengan helang berekor baji yang mewakili spesies burung helang terbesar di Australia yang masih wujud hari ini. Disebabkan ia tidak dikelaskan dalam mana-mana genera atau keluarga dan mewakili cabang keluarga burung helang yang unik, ia tidak mempunyai kaitan yang mana-mana spesies burung helang yang wujud hari ini.

Kajian terbaru ini turut menunjukkan haiwan ini mungkin mempunyai sayap yang pendek tetapi kelemahan tersebut ditampung dengan kaki yang panjang. Ini menjadikan Archaehierax lincah sebagai pemburu hendap yang berkesan. Disebabkan statusnya sebagai pemangsa utama, bilangannya sudah pasti sedikit. Ini menjadikan sebarang penemuan fosil haiwan berkenaan sebagai satu penemuan istimewa dan unik kepada komuniti saintifik.

Begitupun, di sebalik kebanyakan rekod fosil ikan paus, ikan lumba-lumba dan cetacea dari era Oligocene, ia hanya dijumpai di beberapa kawasan saja. Museums Victoria berpandangan perkara ini berlaku kerana kebanyakan fosil ditemui secara tidak sengaja dan pencarian tidak dibuat secara sistematik.

Bagi mengubah situasi ini, pembiayaan dana untuk usaha penyelidikan lanskap Australia harus mendapat sokongan semua. Ini bagi memastikan generasi seterusnya dan komuniti saintifik berpeluang melihat dan mempelajari lebih banyak penemuan baru termasuk fosil-fosil haiwan pra-sejarah seperti Archaehierax.

RUJUKAN:

Cowie, Ashley. (2021, 29 September). 25-Million-Year-Old Raptor Dominated Land and Sky At Australian Lake. Ancient-Origins.

Sumber gambar: Jacob Blokland/Universiti Flinders.


Bayangkan Salji Turun Di Malaysia…

Landskap salji di negara-negara bersalji merupakan gula-gula buat mata. Bayangan tanah diputihkan empingan-empingan ais kristal memang jauh lebih indah berbanding permandangan panas terik. Belum dikira sukan melibatkan salji lagi. Tetapi keindahan ini hanyalah atas penglihatan semata-mata. Hakikat sebenar-benarnya, jika negara khatulistiwa seperti Malaysia bersalji, ia adalah malapetaka yang sangat besar. Besar kemungkinan belasan atau puluhan juta rakyat Malaysia akan terkorban pun.

Salah satu contoh yang boleh dibawa ke muka perbincangan ialah kejatuhan matawang ringgit atas pengaruh keruntuhan harga bahan api global. Harga ringgit biasanya terikat antara RM3.00-RM3.30 tetapi pada 22 Februari 2015 menyentuh paras RM3.65 kepada AS$1.00. 10 bulan kemudian, nilai Ringgit telah susut teruk ke RM4.34 atas pengaruh kolektif. Hal sebegini memendapkan keuntungan dalam perdagangan oleh kerana matawang yang lemah.

Jika dilihat senarai pengeksportan negara, minyak sawit ialah bahan penting, bersama petroliam, bahan kimia, produk-produk elektrik dan elektronik. Malaysia adalah pengeluar sektor kelapa sawit kedua paling besar – 19 juta tan minyak kelapa sawit diperah pada 2013 [1]. Pokok berasal Afrika elaeis guineensis ini tidak mampu bertahan perubahan iklim yang begitu radikal.

Jadi, perahan 19 juta tan minyak ini boleh dikatakan ranap. Malah sektor sawit akan terus musnah. Tujuh pengeluar terbesar terletak pada garisan Khatulistiwa [2]. Dijangka 14 juta hektar penanaman kelapa sawit dibariskan pada iklim Khatulistiwa, menghasilkan 56 juta tan pada 2013 sahaja. Ini bermakna, tiada satu pun negara Barat (negara mempunyai iklim salji) membuat perusahaan sektor ini kerana kelapa sawit memerlukan hujan dan iklim panas.

Pertukaran cuaca secara tiba-tiba akan meranapkan penghasilan sawit, lalu mendatangkan impak kepada pengeksportan negara lagi. Apa yang Malaysia akan berdepan bukanlah peristiwa kejatuhan Ringgit. Sebaliknya, matawang negara akan runtuh. Apabila ekonomi mula merudum, rakyat akan menjadi marah kerana kehilangan sumber rezeki. Ketiadaan sumber sawit akan melonjakkan harga pasaran minyak masak sawit, akibat beberapa faktor seperti perhubungan bekalan-permintaan dan eksploitasi. Tidak mengejut jika harga Vesawit 5kg meningkat berkali-kali ganda daripada RM13.35 terkini [3].

Pencarian alternatif pula tidak akan berkesan. Kejatuhan harga ringgit akan menyebabkan pergeseran kepada imbangan perdagangan. Malaysia kini merupakan pengeluar jagung ke-93 dalam dunia, jauh ketinggalan berbanding Amerika Syarikat, China dan Brazil [4]. Penghasilan minyak jagung perlu diasaskan berdasarkan perdagangan. Dan kenaikan permintaan minyak jagung akibat kejatuhan bekalan minyak sawit akan menyebabkan minyak ini pula naik secara mendadak, begitu juga buat minyak-minyak lain seperti bunga matahari, zaitun dan sebagainya. Belum dikira eksploitasi yang sudah jadi sebahagian daripada cara hidup Malaysia.

Selain penghasilan sawit, padi pun tidak mampu lari daripada ancaman persekitaran besar ini. Tetapi impaknya tidak akan menjadi sebesar sawit, kerana Malaysia tiada dalam kalangan 10 pengeksport terbesar dunia dan merupakan pengimport ketujuh terbesar dunia [5]. Pokok betik yang ditanam ketika musim panas akan mati ketika musim luruh, inikan pula musim salji. Dusun-dusun tempatan semestinya akan mengalami kerosakan yang menghilangkan pendapatan kecil-kecilan. Banyak lagi boleh dibincangkan: kemampuan haiwan-haiwan tenusu, seperti lembu dan kambing domestik untuk mengharungi suhu bawah sifar.

Sejauh mana rakyat merana akibat ketiadaan kemampuan perdagangan dan bekalan makanan, sejauh itulah masalah yang berlegar dalam landskap politik negara. Tidak mustahil untuk berlaku rampasan kuasa atas persepsi kerajaan persekutuan tidak cukup kaliber untuk memerangi masalah persekitaran yang berbangkit.

Belum dikira sentimen ultra-fundamentalisme agama yang mengimarahkan murka Allah kepada masyarakat akibat percambahan rasuah, fitnah memfitnah, zina, minum arak dan apa-apa jua keruntuhan akhlak dalam masyarakat sejagat negara. Sedangkan banjir baru-baru ini pun perkara-perkara ini jelas kelihatan.

Golongan kaya negara mampu berhijrah ke negara-negara yang sesuai. Ada pula yang mampu mendapatkan alat pemanasan yang lengkap. Tetapi perkara yang sama tidak dapat dikatakan buat orang-orang kampung Malaysia. Kerajaan sendiri tidak mampu membuat pemberian percuma, akibat keruntuhan pengeksportan dan masalah-masalah berbangkit yang lain. Nelayan-nelayan tempatan pula tidak mampu mengharungi suhu sejuk seketika berlayar mencari nafkah perikanan. Belum dikira jika berlaku migrasi besar-besaran dalam alam lautan, apabila ikan-ikan utama mencari kawasan yang lebih dinamik untuk meneruskan kehidupan.

Salji pula boleh mengganggu sistem pengangkutan awam. Tayar-tayar yang digunakan daripada kenderaan kecil hingga besar, termasuk pesawat-pesawat domestik, terpaksa ditukarkan secara mendadak. Dua tahun lepas, Proton telah membuat sasaran penghasilan sebanyak 2.5juta kereta dalam masa lima tahun [6]. Dalam tahun yang sama, Perodua telah menghasilkan hampir 200,000 kereta [7].

Angka-angka ini sesuai dibuat faktor pembayangan kenderaan-kenderaan yang harus ditukar tayar agar dapat menyesuaikan pemanduan dalam iklim sejuk yang akan melicinkan jalanraya. Tuntutan getah akan memuncak, seketika bekalan pula mengecut akibat suasana yang mengancamkan. Harga-harga tayar akan meningkat mendadak, bersamaan harga-harga bekalan runcit. Disini jelas kenaikan mendadak kos sara hidup, yang akan mengapi-apikan lagi keamanan negara dalam dunia politik.

Jika teori ini diaplikasikan dalam dunia realiti, tidak dinafikan boleh berlaku penganiayaan korperat, iaitu pemasangan tayar yang dikatakan berkemampuan musim sejuk tetapi sebenarnya tidak. Tayar yang berkemampuan musim sejuk pun tidak akan menjanjikan sifar kemalangan. Di Kazakhstan, sebuah lori digilis dua kereta api oleh kerana jalan yang licin pada November lepas [8]. Pemandunya maut ditempat kejadian.

Industri penerbangan pula perlu berjaga-jaga dengan keadaan cuaca semasa musim salji. Bekalan asas seperti elektrik, telefon dan air pun boleh gagal. Negara pula perlu dibekalkan kenderaan snowplow yang banyak. Lebuhraya-lebuhraya utama mesti diselenggara snowplow tanpa henti. Sektor akademik pula akan terjejas apabila sekolah-sekolah tidak dapat dibekalkan alat-alat pemanas. Jika ada, pada hari cuaca buruk terpaksa diberikan pelepasan. Di Amerika Syarikat, sektor akademik membekalkan quota cuti “hari salji”.

Jika cuti ini melebihi quota, ia perlu diganti melalui penundaan cuti umum atau pertambahan masa sekolah [9]. Ini akan mendatangkan impak kepada sektor perguruan pula. Sepertimana yang diketahui, banyak guru sedang menyuarakan rintihan tekanan kerja.

Perhubungan persekitaran bersama persekitaran pula boleh mendatangkan “salji runtuh” (avalanche) apabila berlakunya impak haba kepada salji yang terkumpul di kawasan pergunungan. Salji runtuh pula akan diiringi sejenis angin yang menambahkan lagi potensi bahaya. Bumbung-bumbung perumahan negara pula boleh runtuh kerana salji yang terlalu berat.

Suhu paling rendah di Grodno, Belarus, dicatatkan sebanyak -36.1°C, pada purata 3.2°C. Tashkent pernah merasai suhu serendah -29.5°C semasa musim salji dan 44.6°C ketika musim panas, membuatkan Uzbekistan negara sesuai untuk dijadikan contoh jika senario ngeri ini berlaku di Malaysia.

Di Yakutsk pula, suhu paling rendah menyentuh paras -64.4°C, pada perkadaran purata -14.1°C. Pada tahun lepas, suhu Yakutsk dicatatkan berada pada paras -48°C.

Mampukah Malaysia bertahan suhu sebegini? Keindahan Aspen tidak akan menjejaki negara. Antara api dan ais, apa yang akan datang ialah bala begitu dahsyat yang tidak pernah dilihat sejak perpecahan Benua Utama Paleozoic-Mesozoic Pangaea.

— AFDS —

Rujukan:

[1]
http://bepi.mpob.gov.my/index.php/statistics/production/118-production-2013/603-production-of-crude-oil-palm-2013.html

[2] http://greenpalm.org/about-palm-oil/what-is-palm-oil/where-is-palm-oil-grown

[3] http://eshop.tesco.com.my/en-GB/Search/List?searchQuery=palm+oil&Search=Search

[4] http://www.indexmundi.com/agriculture/?commodity=corn

[5] http://in.reuters.com/article/2012/08/08/thailand-rice-factbox-idINL4E8IJ0LI20120808

[6] http://www.thestar.com.my/Story/?file=%2F2013%2F1%2F17%2Fbusiness%2F12581620&sec=business

[7] http://paultan.org/2014/01/16/perodua-achieves-sales-record-2013/

[8] http://www.youtube.com/watch?v=22mplQnkS_Q

[9] http://www.enquirer.com/editions/1999/03/10/loc_snow_may_stretch_out.html


David Beckham: Galacticos Bola Sepak Dunia

Piala Dunia 1998 yang diadakan di Perancis merupakan satu kejohanan istimewa bukan saja untuk pasukan kebangsaan Perancis tetapi juga perubahan detik bagi tiga pemain yang layak diangkat sebagai legenda. Tiga legenda yang saya katakan ini ialah bekas kapten England David Beckham, bekas perancang Les Bleus Zinedine Zidane dan bekas penyerang Brazil Ronaldo. Ketiga-tiganya mempunyai kenangan berbeza terhadap kejohanan tahun tersebut tetapi mereka akan dipertemukan semula di bawah satu bumbung: Real Madrid dengan label Galacticos. Justeru, mari kita mulakan dengan Beckham.

Anak jati London ini dilahirkan pada 2 Mei 1975 dan merupakan anak kedua dari tiga adik-beradik. Kedua-dua ibu bapanya, Ted dan Sandra Beckham merupakan penyokong tegar Manchester United, satu minat yang diwarisi beliau untuk tahun-tahun kemudian. Sebelum menyertai akademi Red Devils, Beckham pernah menjalani ujian pemilihan bersama Leyton Orient dan menyertai sekolah kecemerlangan Tottenham Hotspur. Namun pada tahun 1991 semasa berusia 14 tahun, beliau menandatangani kontrak sebagai pelatih di kelab pujaannya, Manchester United.

Beckham menjadi sebahagian daripada generasi pemain muda berbakat Red Devils yang dilatih oleh jurulatih legenda, Eric Harrison. Di bawah pemantauan beliau, selain Beckham, muncul juga pemain lagi seperti Gary dan Phil Neville, Nicky Butt, Ryan Giggs dan Paul Scholes. Generasi pemain ini bertanggungjawab membantu kelab memenangi Piala FA Remaja 1992 dan berikutan permainan hebatnya dalam pasukan remaja, pengurus United ketika itu, Sir Alex Ferguson memberi peluang kemunculan pertamanya sebagai pemain senior dengan menggantikan Andrei Kanchelskis dalam perlawanan Piala Liga (kini Piala Carabao) semasa melawan kelab Brighton and Hove Albion. Selepas menandatangani kontrak profesional pada tahun 1993, Beckham membuat kemunculan pertama kesebelasan utama untuk perlawanan Piala Liga melawan kelab Port Vale pada September 1994 sebelum membuat kemunculan pertama di pentas Liga Juara-Juara Eropah menentang kelab Turki Galatasaray pada Disember tahun sama. Walaupun berjaya menjaringkan satu gol dan membantu kelab menang dengan keputusan 4-0, United menduduki tempat ketiga di peringkat kumpulan kejohanan tersebut.

Selepas dipinjamkan seketika ke Preston North End, Beckham membuat kemunculan pertama Liga Perdana Inggeris semasa mereka seri tanpa jaringan dengan musuh ketat, Leeds United pada April 1995. Selepas musim sebelumnya menyaksikan United gagal memenangi sebarang kejohanan utama sejak tahun 1989, Ferguson memutuskan untuk menggantikan pemain-pemain utama yang semakin malap seperti Kanchelskis dan Paul Ince dengan generasi muda yang dibangunkan Harrison termasuk Beckham. Walaupun digosipkan dengan ramai pemain hebat seperti Roberto Baggio dan Marc Overmars, beliau tidak melakukan sebarang pembelian pada musim itu dan ini mengundang kritikan ramai termasuk dari legenda Liverpool, Alan Hansen. Bagi mana-mana peminat United, anda pasti sudah biasa dengar kenyataan Hansen, “Anda tidak boleh menang apa-apa dengan budak-budak (pemain akademi).” Tetapi mereka membuktikan ramai orang salah terhadap keupayaan Fergie’s Fledglings dan membantu Red Devils memenangi kejuaraan liga mengatasi kelab utara, Newcastle United. Dan apa yang berlaku selepas itu menjadi sejarah.

Semasa di Unitedlah, Beckham menjadi pilihan pertama di bahagian kanan jentera tengah dan mula dikenali orang ramai melalui jaringan menakjubkan semasa mereka melawan kelab Wimbledon. Jaringan yang saya maksudkan ialah jaringan dari garisan tengah padang di mana bola terangkat di atas penjaga gol dan terus masuk dalam gawang. Pada musim 1996-1997, Beckham membantu United mengekalkan kejuaraan liga dan Piala FA dan diangkat sebagai Pemain Muda Terbaik Tahunan PFA musim sama. Bagaimanapun pada musim berikutnya, mereka gagal mengekalkan kejuaraan liga kerana dipintas oleh Arsenal yang dibimbing pengurus baru mereka ketika itu, Arsene Wenger.

Pada musim panas 1998, Beckham menjadi sebahagian daripada pasukan England yang dibimbing oleh legenda Glenn Hoddle. Bagaimanapun, pada awalnya beliau tidak diturunkan pada dua perlawanan awal kerana dituduh gagal memberi perhatian kepada permainan. Selepas diturunkan pada perlawanan ketiga melawan Colombia, Beckham membantu England menang 2-0 dan menjaringkan gol pertama untuk pasukan kebangsaan dengan jaringan sepakan percuma dari jarak 30 meter. Namun pada pusingan kedua kejohanan ketika melawan Argentina, Beckham dikecam ramai selepas dilayangkan kad merah oleh pengadil akibat menendang Diego Simeone dan menjadi punca England tersingkir dari kejohanan tersebut. Dan seperti apa yang berlaku kepada penjaga gol Liverpool, Loris Karius yang menerima ugutan bunuh akibat kesilapannya semasa final Liga Juara-Juara Eropah, keadaan sama turut berlaku kepada Beckham dan kemuncaknya apabila Three Lions kalah 3-2 dengan Portugal semasa Kejohanan Bola Sepak Eropah (EURO) 2000. Walaupun membantu mencipta dua gol, ramai penyokong mengejeknya sehingga mendorongnya menunjukkan jari tengah sebagai tanda protes. Untuk mengelak situasi menjadi lebih buruk, media Britain ketika itu menggesa pembaca dan penonton mereka tidak mengecamnya.

Kegagalan Piala Dunia 1998 menjadi pendorong kepada Beckham untuk melakukan yang lebih baik untuk Manchester United. Pada musim 1998-1999, beliau membantu Red Devils memenangi tiga kejuaraan iaitu Liga Perdana Inggeris, Piala FA dan Liga Juara-Juara Eropah. Semasa final Liga Juara-Juara Eropah musim tersebut, dua sepakan sudut beliau membolehkan Teddy Sheringham dan Ole Gunnar Solskjaer menjaringkan dua gol penting untuk mengalahkan Bayern Munich 2-1. Untuk tahun-tahun berikutnya, Manchester United berjaya mengekalkan kejuaraan liga sebelum sekali lagi kecewa kehilangan gelaran juara liga pada Arsenal pada musim 2001-2002.

Pada musim panas tahun 2002, ramai menyangka Beckham tidak akan disenaraikan dalam pasukan England untuk kempen Piala Dunia 2002 selepas mengalami kecederaan semasa perlawanan Liga Juara-Juara Eropah dengan Deportivo La Coruna. Dan ada menyifatkan kekasaran yang dilakukan Aldo Duscher ke atasnya disengajakan memandangkan England diletakkan dalam satu kumpulan sama dengan La Albiceleste. Bagaimanapun, Beckham sempat pulih dan kembali cergas menjelang kejohanan. Beliau diturunkan semasa perlawanan menentang Sweden dan berjaya membalas dendam kekalahan England empat tahun sebelumnya dengan menjaringkan gol kemenangan melalui sepakan penalti semasa melawan Argentina. Three Lions berjaya mara ke suku akhir sebelum disingkirkan oleh Brazil.

Namun, pada awal dekad 2000, hubungan beliau dengan Ferguson dilihat semakin renggang berikutan statusnya sebagai selebriti dan komitmennya di luar padang lebih-lebih lagi selepas berkahwin dengan bekas anggota kumpulan Spice Girl, Victoria Adams. Kemuncak kepada krisis ini ialah tindakan Ferguson menyepak but ke arah Beckham dan terkena pada bahagian keningnya. Insiden tersebut mencetuskan gosip perpindahan Beckham ke pasukan ternama seperti Real Madrid. Pada musim 2002-2003 yang juga musim terakhirnya dengan United, beliau membantu mereka merampas semula gelaran liga dari Gunners.

Pada musim panas 2003, Beckham menyertai Real Madrid dengan yuran perpindahan 25 juta paun sterling dengan kontrak empat tahun. Beliau menjadi pemain ketiga Inggeris yang menyertai Los Blancos selepas Laurie Cunningham dan bekas pemain Liverpool, Steve McManaman. Perpindahan tersebut memperlihatkan statusnya sebagai gergasi dalam dunia bola sepak dan dipertemukan dalam satu pasukan hebat yang turut menampilkan Zidane, Ronaldo, Roberto Carlos dan Raul Gonzalez. Bagaimanapun tempohnya di Real boleh dianggap berkecamuk kerana terlalu banyak pertukaran jurulatih dan kegagalan pasukan yang mempunyai nama besar merealisasikan potensi mereka sebagai pemenang di atas padang. Namun itu tidak menghalangnya membantu Los Vikingos memenangi Piala Super Sepanyol (2003) dan Liga Primera Sepanyol (2006-2007). Selepas kontraknya tidak disambung oleh presiden kelab Ramon Calderon, Beckham berhijrah ke Los Angeles Galaxy pada Julai 2007. Semasa kempen Piala Dunia 2006, Beckham berjaya membantu England layak ke suku akhir tetapi tewas di tangan penggantinya di United, Cristiano Ronaldo dan Portugal. Selepas kejohanan itu, Beckham melepaskan lilitan kapten England dan gelaran itu disandang bek tengah Chelsea, John Terry.

Semasa bersama Los Angeles Galaxy, ia boleh dianggap sebagai satu langkah pemasaran bukan saja untuk memasarkan jenama Beckham tetapi juga mempromosikan liga itu sendiri iaitu Major League Soccer (MLS). Tidak seperti hari ini di mana MLS dibarisi oleh pemain-pemain legenda seperti Kaka dan Didier Drogba, nama-nama besar boleh dianggap kurang di Amerika Syarikat ketika itu. Kehadiran beliau inilah yang merintis jalan kepada kemunculan pemain-pemain lain di sebelah Atlantik. Semasa di Galaxy, beliau berpindah beberapa kali secara pinjaman ke A.C Milan pada tahun 2009 dan 2010. Walaupun ramai menganggap langkah ini sebahagian daripada caranya mengekalkan kecergasan untuk kempen kelayakan England dan Piala Dunia 2010 serta satu lagi langkah pemasaran jenamanya, tetapi pengalamannya bersama pasukan bimbingan Carlo Ancelotti membantu Milan menduduki tempat ketiga Serie A pada tahun 2009.

Namun pengalaman pinjaman ini menimbulkan kemarahan penyokong dan melabelnya sebagai pemain separuh masa di Galaxy. Atas sebab itulah, Galaxy mahukannya kekal untuk musim penuh bersama mereka. Pada tahun 2011, beliau membantu Galaxy memenangi Piala MLS dan Perisai Penyokong dua kali berturut-turut. Pada tahun 2012, Beckham sekali lagi membantu kelabnya mengekalkan gelaran Piala MLS. Perlawanan tersebut juga merupakan perlawanan terakhirnya dengan Galaxy kerana pada Januari 2013, Beckham menandatangani kontrak jangka pendek dengan gergasi Perancis, Paris St. Germain. Sepanjang tempohnya di Parc des Princes, keseluruhan gajinya disumbang kepada satu badan kebajikan tempatan. Beckham hanya membuat 10 penampilan dan pada akhir musim mengumumkan inilah musim terakhirnya dalam sukan bola sepak. Pada perlawanan terakhirnya, Beckham dijadikan kapten dan membantu Blaise Matuidi menjaringkan gol pertama pasukan dari sepakan sudut. Pada minit ke-80 perlawanan, beliau dikeluarkan dan mendapat penghormatan dari penyokong dan pelukan rakan-rakan pemain dan pengurus.

Karier antarabangsanya juga turut menyaksikan kemerosotan Beckham. Walaupun bertanggungjawab membantu England layak ke Piala Dunia 2010 tetapi kecederaan yang dialami semasa bermain di Milan menyebabkan beliau terlepas menyertai kejohanan tersebut. Sepanjang penampilannya dengan pasukan kebangsaan, Beckham meraih 115 penampilan dan menjaringkan 17 gol. Beliau kurang 10 penampilan untuk menyamai rekod penampilan terbanyak yang dipegang penjaga gol legenda Leicester City, Peter Shilton yang memegang rekod 125 penampilan.

Siapa sangka, detik insiden kad merah yang dialami David Beckham menjadikannya sebagai ikon yang kita kenali hari ini. Ia mungkin satu detik pahit tetapi itu membawanya kepada lebih banyak kejayaan bersama Manchester United, Real Madrid, Los Angeles Galaxy dan Paris St. Germain. Dan itu menjadikannya sebagai salah satu gergasi dunia bola sepak yang kita kenali hari ini.